
TOIMETAJALT 


üsiti kord kahelt müüriladujalt, mida nad tee- 

Kk vad. Üks ehitajatest vastas: ,Laon müüri.“ 

Teine vastas: ,Ehitan kirikut.“ Esimesel ehi- 

tajal oli amet, teisel oli kutsumus. Esimene nägi oma 

kitsast töölõiku, teine nägi oma ülesannet laiemas kon- 
tekstis, ta nägi suurt pilti ja ehitustegevuse tulemust. 

Ajakirja Koduteel toimetuse tegevuse eesmärk ei ole 
pelgalt tegeleda ajakirjandusega, vaid aidata kaasa 
»kiriku ehitamisele“. Ajakirja väljaandmine on kol- 
leegiumi töövaldkond, nii nagu ehitajatel müüri ladu- 
mine. Aga eesmärk on aidata kaasa millelegi suuremale 
— kiriku ehitamisele. Selle all ei pea ma silmas mitte 
hoone püstitamist ega institutsiooni tugevdamist, vaid 
Kristuse Ihu ülesehitamist. 

EMK ajakirjanduse rajaja Martin Prikask kirjeldas 
100 aastat tagasi kristliku ajakirjanduse rolli suure 
eesmärgi saavutamises järgmiselt: ,,Meie elame 
trükimusta ajajärgus. Seda võimalust tahab ka Kristuse 
kirik tarvitada, ja sõna ristist igasse maailma nurka 
laiali kanda. Selles mõttes astub ka ,, Kristlik Kaitsja“ esi- 
mest korda armsa Eesti rahva sekka. Tema eessiht 
on õiglaseks kaitsjaks olla kõige ülekohtu, patu, leiguse, 

valeõpetuse ja vaenumeele vastu. Vaielused usu seltside 
üle ja tühjad küsimised jätab tema kõrvale. Pea rõhku 
tahab ,Kristlik Kaitsja“ pühitsuse elu peale panna, et 
Jumala rahvas valmis oleks oma peigmehe vastu mi- 
nema, kui tema tuleb./.../ , Kristlik Kaitsja“ saab Eesti- 
maa Piiskopliku Methodisti kiriku poolt välja antud ja 
ta saab ikka selles mõttes oma lugejate ette ilmuma mis 
mainitud koguduse alustaja Johannes Wesley omale 
kohuseks tegi: , Maailm on minu kihelkond ja hingesid 
peasta minu elukutse.“ 

Kristuse Ihu ülesehitamine oli metodisti kiriku 
ajakirjandustegevuse sihiks 100 aastat tagasi ning on 
ka praegu. Kolleegiumi taotlus ajakirja välja andes on 
innustada lugejaid vaimulikult kasvama, anda sel- 
ge alus õpetusküsimustes ja julgustada lugejaid täitma 
üleskutset, mis kehtib meile kõigile — kuulutada 
evangeeliumi. Boonusena aitab ajakirja väljaandmine 
täita kiriku kroonika rolli, säilitades toimuvat ajaloo 
jaoks ning hoida lugejaskonda kursis kirikus toimu- 
vaga. 

100 aasta jooksul on EMK ajakirjanduse töös kaasa 
aidanud suur hulk inimesi. Täname südamest kõiki 
toimetajaid, küljendajaid, kolleegiumi liikmeid, teks- 
tide ja fotode autoreid ning teisi kaastöölisi panuse eest 
Kristuse Ihu ülesehitamises EMK ajakirjandustegevuse 
kaudu. 

Kuna käesoleva numbriga tähistame EMK ajakir- 
janduse juubelit, kasutasime numbri kokku panemisel 
suurel hulgal materjale vanadest Kristlikest Kaitsjatest. 
Juubeliks valmistudes luges kolleegium läbi hulga 
Kristliku Kaitsja numbreid ning tõdes, et vaimulikud 
sõnumid on ajatud — need kehtisid 100 aastat tagasi ja 
kehtivad ka täna. Lisaks ajatutele vaimulikele sõnu- 
mitele oleme käesolevas numbris ära trükkinud Krist- 
likus Kaitsjas ilmunud kirjutisi, mis tänapäevast lugejat 
muigama panevad ning näitavad, kuivõrd on meie 
ühiskond 100 aastaga muutunud. Loodan, et käesoleva 
numbri lugemine annab nii tõsist mõtlemisainet kui 
pakub ka võimalust rõõmsaks muhelemiseks. 

Kuna müür vajab jätkuvalt ladumist ja kirik ehita- 
mist, kutsume üles kõiki metodiste andma oma panus 
eesmärgi saavutamiseks. Ajakirja Koduteel väljaand- 
mist saab aidata lugude, fotode, ristsõnade ja luuletuste 
saatmisega, kolleegiumi töös osalemisega, ajakirja levi- 
tamisega jms. 

Oma mõtted ja ettepanekud saatke 

koduteelometodistikirik.ee. 


MARJANA LUIST, 
toimetaja 


TOIMETAJALT 

Issand, pane valvur mu suu ette, 
hoidja mu huulte uksele! (Ps 141:3) 


Pane valvur mu huultele, Issand! 
Pane valvur, et vaikiks mu keel, 
kui on kiusatus sõnaga lüüa 
kaasrändurit taevasel teel. 


Pane valvur, kui sõnade taga 
puudub tarkuse tõsine tuum. 
Pane valvur, kui tühisust jagan 
ja tõesõna jaoks puudub ruum. 


Pane valvur, kui süda on raske 
ja mu sõnad on kibedust täis. 
Saada alla siis taevane kaste, 
et viljatul maal tärkaks õis! 


Pane valvur mu huultele, Issand, 
ja puhasta kõigest mu meel, 

et mu kõne võiks lähtuda sinust 
ja Sinule au annaks keel. 


MEELI TANKLER, 
1986 

Karjasekiri piiskopilt 


Head metodistid Põhja- ja Balti- 
maades! 

Rohkem kui kuu aega on meie 
ühiskonnad olnud suletud ning me 
ei ole saanud oma kirikus käia. 
Füüsiline distants, piirangud ja 
kodust töötamine on muutunud 
uueks käitumiseks ja osaks meie 
igapäevaelust. Praegusel hetkel me 
ei tea, millal saame pöörduda tagasi 
»normaalsuse“ juurde. 

Me kõik kogeme stressi ja pin- 
get, mida pikale veninud piirangud 
on meie eludes põhjustanud. Mõ- 
ned teist leinavad koroonaviiruse 
tõttu kaotatud lähedasi. Mõned 
tunnevad end isoleeritult ja üksin- 
dust; teised kogevad valu, sest nad 
ei saa külastada oma sugulasi haig- 
lates või hooldekodudes. Mõned on 
kaotanud töö ja paljud on mures 
oma tuleviku pärast. Ärevus ja 
hirm nakkuse ees hiilivad meie 
eludes, kui käime toidupoes või kui 
koolid ja lasteaiad taas avatakse. 

Koroonaviirus on võimas 
meeldetuletus meie jagatud inim- 
likkusest, see mõjutab nii rikkaid 
kui vaeseid ega tee vahet rassil ega 
religioonil. Me kõik oleme haa- 
vatavad ja me kõik võime selle tõttu 
surra. Kaks kuud tagasi ei osanud 
enamik meist ette kujutada seda, 
mida me praegu kogeme. Nüüd 

teame, et hoolimata arenenud tea- 
dusest ja tehnoloogiast on meie 
elud ja ühiskonnad haprad — me 
kõik oleme Jumala kätel. 

Oma teises kirjas Korintose 
kogudusele (peatükk 5) ütleb Pau- 
lus: Niisiis, kui keegi on Kristuses, 
siis ta on uus loodu, vana on möö- 
dunud, vaata, uus on sündinud. See 
kõik on Jumalast, kes meid on ene- 
sega Kristuse läbi lepitanud ja and- 
nud meile lepitusameti... Meie ole- 
me nüüd Kristuse käskjalad, otse- 
kui Jumal ise julgustaks meie kaudu. 
Me palume Kristuse asemel: Andke 
endid lepitada Jumalaga! 

Ma olen veendunud, et Kirik — 
Ühinenud Metodisti Kirik koos 
teiste kristlastega — peaks olema 
ressurss meie ühiskondadele ja 
kõikidele inimestele eriti just prae- 
gustel erilistel aegadel. Me oleme 
Jeesuse Kristuse käskjalad, et tuua 
lepitust ja lootust praegusesse 
reaalsusesse. Kuigi me võime ise 
olla võitlustes, on Kristus õpetanud 
meid, et usk ja lootus temasse on 
ravim ärevusele ja hirmule, mida 
me kogeme. Ta on õpetanud, et ta 
on kohal meeleheites ja lootuse- 
tuses. Me teame, kuidas palvetada, 
me teame rahu, mis on ülem kui 
kogu mõistmine, rahu, mida vaid 
Jeesus anda saab. 


Mulle avaldab muljet ja ma olen 
uhke selle üle, kuidas pastorid ja 
juhid selle kriisiga toime tulevad. 
Nad lülitusid kiiresti üle veebi- 
jumalateenistustele, nad viivad toi- 
tu inimestele, kes ei saa oma kodust 
väljuda, nad jagavad toidupakke 
inimestele, kes vajavad abistavat 
kätt. Mõned kogudused on isegi 
toonud kingitusi ja suupisteid, et 
julgustada arste, meditsiiniõdesid 
ja tervishoiu töötajaid kohalikes 
haiglates. Paljud korraldavad palve- 
kette. Paljud kasutavad kõige oluli- 
sema vahendina telefoni, et inimes- 
tega kontakteeruda, teha telefoni- 
kette, telefoninõustamist ja ulatuda 
nendeni, kes elavad üksi. Kogudu- 
sed on õppinud palveks ja väike- 
grupitööks kohtuma veebis. Me 
oleme avastamas uusi võimalusi, 
olemaks Kirik. Need uued teadmi- 
sed võtame endaga kaasa tulevikku. 
Aitäh teile teie teenistuse eest. 

Palun teil jätkata kohaliku ko- 
guduse finantsilist toetamist — me 
soovime olla kirik nii sellel välja- 
kutsete rohkel ajal kui ka pärast 
seda. Mõnel teist ei pruugi teie töö 
olukorra tõttu olla enam samasu- 
guseid rahalisi vahendeid kui enne 
pandeemiat. Siiski ma julgustan 
teid jätkama oma kohaliku kogu- 
duse toetamist annetustega. 

Võimalik, et meil tuleb antud 
olukorras elada pikemat aega. Pal- 
jud teist võivad väsida ja tüdineda, 
kuid see on loomulik. Sellegi- 
poolest ma kutsun teid üles mitte 
alla andma. Kirikut ja meie tunnis- 
tust vajatakse rohkem, kui seda on 
vajatud mitmete aastakümnete 
jooksul. Pidage vastu, Jumal juhib 
meid sellest läbi, ja Ta juhib meid 
Tema tulevikku. 

Koos liigume palvemeelsuses 
edasi lepituseteenistuses. 

Jumal õnnistagu teid lootusega! 


Ühinenud Metodisti Kiriku Põhja- ja 
Balti Piiskopkonna piiskop 
CHRISTIAN ALSTED, 

aprillis 2020, Kopenhaagenis 


Kriisi mõju metodisti kirikule 


Oleme Eestimaal harjunud, et suu- 
red hädad nagu maavärinad, loo- 
dusõnnetused ja epideemiad, toi- 
muvad meist kuskil kaugel. Kuid 
sellel kevadel nii lihtsalt ei läinud. 
COVID-19 viirus, mis alguses pais- 
tis meist kaugel oleva Hiina prob- 
leem, muutus globaalseks pandee- 
miaks, mõjutades ka meid Eesti- 
maal. Esimest korda taasiseseis- 
vunud Eestis kehtestati eriolukord 
ja koos paljude teiste piirangutega 
keelati ka avalikud jumalateenis- 
tused. Kirikuajaloolased on maini- 
nud, et neile ei tule meelde ajaloos 
sellist aega, mil pea terves maail- 
mas oleks üheaegselt kehtestatud 
avalike jumalateenistuste läbiviimi- 
se keeld. See fakt, koos kõigi teiste 
globaalsete tervise- ja majandus- 
probleemidega, näitab käesoleva 
hetke unikaalsust. 

Kuidas koroonakriis mõjutas 
Eesti Metodisti Kirikut? Kindlasti 
kõige silmatorkavam mõju olid ära 
jäänud jumalateenistused ja muud 
koguduslikud üritused, nagu piib- 
litunnid, palvekoosolekud ja kodu- 
grupid. Kristlased igatsesid võima- 
lust üheskoos Jumalat ülistada ja 
olla osaduses üksteisega. Samuti 
jäid ära või lükkusid hilisemaks 
mitmed üldkiriklikud üritused, 
nagu pastorite osadus- ja õppepäe- 
vad Saaremaal, Vassili Tähe 155. 
sünniaastapäeva tähistamine ja 
tema elulooraamatu esitlus ning 
harjumuspärane juunikuine kiriku 
aastakonverents. Kuid samas olid 
EMK koguduste vaimulikud tublid 
ja reageerisid uuele olukorrale kii- 
resti. Mitmed korraldasid lühikese 
ajaga jumalateenistuste interneti- 
ülekanded ja vaimulikud teenisid 
koguduse rahvast telefoni teel ja 
kirjavahetuses. Paljud kohtumised, 
nõupidamised, piiblitunnid ja 
palvekoosolekud kolisid üle inter- 
neti Zoom-videokeskkonda. Võib 
julgelt öelda, et vaatamata kriisile 
kirik toimis ja koguduse rahvas sai 
teenitud selle eriolukorra ajal. 

Vahepeal oli ka muret, kuidas 
eriolukorraga kaasnev majandus- 
langus koguduste finantsvõimekust 
mõjutab. Kuid ka siin võime tõdeda, 
et Jumal tänatud, mai lõpuga ei ole 


midagi hirmsat koguduste 
majandamisega juhtunud. 
Annetused on küll mõne- 
võrra vähenenud ja mingeid 
erakorralisi kulusid on tulnud 
teha, kuid midagi hullu pole juh- 
tunud ja loodame ikka Jumala 
armule ja abile. Jätkuvalt ootame ka 
vabariigi valitsuse poolt kirikutele 
eraldatud rahalise toetuse jagamist, 
millest oleks kindlasti abi. 

Üks tõsisemaid väljakutseid, 
seoses eriolukorraga, tekkis EMK 
Teoloogilisel Seminaril — viia kogu 
oma tegevus ja õpe üle online-režii- 
mile. See oli väljakutse nii IT-töö- 
tajatele, kes pidid lühikese ajaga 
leidma vastavad interneti-lahen- 
dused kui õppejõududele, kes pidid 
oma loengud internetikeskkonda 
üle viima ja ka tudengitele, kes pi- 
did kohanema õppimisega täiesti 
uues formaadis. Kuid tänu rektor 
Külli Tõniste ja dekaani Mark Nel- 
soni juhtimisele ja tublidele tööta- 
jatele on seminar hästi toiminud. 

Seega võib öelda, et vaatamata 
tõsistele väljakutsetele, on meto- 
disti kirik koroonakriisi ajal päris 
hästi hakkama saanud. Kuid ei tohi 
märkimata jätta ka asjaolu, et oli ka 
neid metodistipere liikmeid, keda 
koroonaviirus puudutas väga isik- 
likult kas haiguse läbipõdemise 
näol või lähedase inimese kaota- 
mise läbi, siinkohal ka meie südam- 
lik kaastunne kõikidele lähedastele. 

Mida meie kui kirik oleme selle 
kriisi jooksul õppinud ja kuidas siit 
edasi minna? Eks lõplikeks järel- 
dusteks on veel vara, kuid mõnin- 
gaid üldistusi võime teha. 

1. Kriisi ajal sai veelgi rohkem sel- 
geks interneti võimaluste kasuta- 
mise tähtsus ja kiriku kohalolu va- 
jadus virtuaalkeskkonnas. Usun, et 
paljud kogudused mõistsid, et tä- 
napäeval saab videosõnumeid ja ju- 
malateenistuste interneti-ülekan- 
deid teha üpris lihtsate vahenditega 
ning see aitab jõuda evangeeliumi 
sõnumiga suurema hulga inimes- 
teni. Samuti tõdesime, et video- 
keskkonnas saab korraldada mit- 
meid koguduse tegevusi kiiresti ja 
efektiivselt. Võib eeldada, et nii 
nagu ühiskonnas laiemalt, haka- 

takse ka kirikus 
nüüdsest enam 
kasutama virtu- 
aalset — töökesk- 
konda. 
2. Kaks ja pool kuud 
ilma võimaluseta kogu- 

neda jumalateenistusele tuletas 
meile meelde, et kirik ei ole hoone, 
vaid inimesed. Üksteise märka- 
mine ja teenimine, isiklik kontakt 
ja abivalmidus muutus taas äär- 
miselt tähtsaks selle kriisi ajal, kui 
puudus võimalus füüsiliselt koos 
käia kirikuhoones. Tean lugusid, 
kuidas koguduse liikmed üksteisest 
hoolisid, käisid poes toitu toomas, 
trükkisid välja jutlusi ja panid 
postkasti, helistasid üksteisele pea 
iga päev, palvetasid telefoni teel ja 
nii edasi. Peame kirikuna olema 
tähelepanelikud, et me ei kaotaks 
seda üksteise teenimise fookust ka 
pärast kriisi möödumist. 
3. Globaalne maailm muutus selle 
kriisi ajal taas veidi enam lo- 
kaalseks. Igal riigil tuli hakata ise 
mõtlema, kuidas selle kriisiga toi- 
me tulla. Kirikule on see signaaliks, 
et tuleb osata tagada jätkusuutlik 
teenimine oma jõu ja vahenditega. 
Oleme juba näinud, et seoses rii- 
kidevaheliste liikumispiirangutega 
on paljud misjonireisid ja rahvus- 
vahelised üritused ära jäänud ja 
majanduskriisi süvenedes on ka 
toetused välismaalt vähenemas. 
Seega peame olema targad maja- 
pidajad, et ka raskematel aegadel 
ennast ise ära majandada ja jätku- 
suutlikult tegutseda. 

Keegi ütles väga õigesti, et see ei 
ole esimene ega ka viimane kriis 
maailmas. Kristus hoiatas, et maail- 
mas saab meil olema raskusi (ahas- 
tust), kuid Ta julgustas meid: ,... 
aga olge julged, mina olen maailma 
ära võitnud!” (Jh 16:33). Olles koos 
Kristusega, oleme võitjate poolel 
ja suudame läbi minna kõikidest 
väljakutsetest ja raskustest. Paneme 
oma lootuse Temale ja läheme jul- 
gelt edasi, täites seda püha misjonit, 
mis meile kirikuna on usaldatud. 


Õnnistussoovidega, 
ROBERT TŠERENKOV, 
superintendent 

Pidage aega kalliks 


Jutluse autoriks on aastatel 1956-1962 EMK superintenden- 
diks olnud Valdo Ojassoo (24. märts 1904—11. aug 1975). 
Jutlus ilmus Kristlikus Kaitsjas 1931. aasta novembris. 


»Pidage aega kalliks, sest päevad on pahad.“ (Ef 5:16) 


Mitte kaua aega tagasi ma saatsin 
rongile oma külalisi. Teel oli mul 
tunne, nagu jääksime meie täna 
kindlasti rongist maha, sest kodus 
olles me ei arvestanud õieti kallist 
aega, ei asunud teele õigel ajal. 
Jaama jõudes minu kuri aimdus 
läks täide — rong sõitis just meie 
eest minema. Meie hilinesime küll 
ainult mõni minut, aga sellest jat- 
kus küll rongist mahajäämiseks. 
Ma ei tea, kuidas mõjus see sünd- 
mus hingeliselt minu vendadele — 
päästearmeelastele, aga minule 
isiklikult mõjus ta masendavalt ja 
paljuütlevalt. Tundsin sügavat häbi 
ja piinlikust. Oli seda kõik vaja? 
Pisut rohkem hooldust ja aja kal- 
likspidamist meie poolt — ja nüüd 
minu külalised sõidaksid juba ron- 
gil. Raudtee konstaabel vaatles 
meid poolpilkava, poolkaastund- 
liku muigega, kui ta nägi, et me va- 
hime järele ärasõitvale rongile. 

Tegelikult asi ei olnud kuigi 
suure tähtsusega, sest mõne tunni 
pärast läks järgmine rong ja minu 
vennad jõudsid ka sellega õigel 
ajal kohale, aga siiski leidus siin 
küllalt põhjust häbiks ja pilkeks. 
Ma tahan siin kirjutada ainult 
sellest, mida see elamus minule 
õpetas. 

Esiteks ma tahan kirjutada 
seda, et mul oli häbi iseenda ees, 
sest ma olin võtnud endale ees- 
märgiks jõuda teatud rongile — ja 
jäin sellest maha. Häbi asi küll, aga 
süüdistada võisin ainult iseennast. 
Ma mõtlesin siis iseendas sellele, 
kui mitu rongi väljuvad ühes ja tei- 
ses sihis Rakvere jaamast ööpäeva 
jooksul, aga nendest kõigist maha- 
jäämine pole mind sugugi häbis- 
tanud. Mispärast? Lihtsalt selle- 
pärast, et ma pole tahtnud nendele 
minna. Aga seekord tahtsin jõuda 
õigel ajal kindlaksmääratud ron- 

gile ja jäin hiljaks. Ma jäin rongist 
maha iseenda süü pärast, sest ma 
ei pidanud aega kalliks. Eks ole 
elus sagedasti nõnda, et paljud 
algavad lootusrikkalt usuteed, aga 
nad ei saavuta iialgi selle tee aulist 
lõppeesmärki. Nad võitlevad küll, 
aga siiski mitte nõnda, et saaksid 
sisse kitsast väravast. Praegune 
aeg on tõsine ja raske, mida tuleb 
igas asjas arvestada. Meie ei kao- 
tanud selleks määratud rongilt 
mahajäämisega midagi, sest varsti 
tuli teine rong ja minu külalised 
said ikkagi eesmärgile. Igavikku 
sõidab agaainult üks rong 
ja kes sellest maha jääb, see on 
igavesti maha jäänud. Issand ütleb 
kord meile: ,,Mina ei tunne teid!“ 
Eks see ole kohutav! Meie algame 
usuelu, elame silmnähtavalt kõigis 
Issandale — aga Tema ei tunnegi 
meid. Nüüd on arusaadav, miks ini- 
mesed, teistes niisuguses häbista- 
vas olukorras Issanda ja iseenda 
ees, hüüavad mägede ja kaljude 
vastu: ,bangege meie peale ja 
pange meid varjule selle pale 


eest, kes istub aujärje peal, ja Talle 
viha eest!“ 

Teiseks ma tahan kirjutada 
seda, et mul oli rongist mahajää- 
mise pärast häbi teiste ees. Kuigi 
me oleksime tahtnud teiste eest 
varjata oma tõelist olukorda, aga 
pakid ja kompsud andsid meid 
ikkagi ära. Mind valdas suur häbi 
kaaskodanikkude ees ja veel roh- 
kem piinlikkust tundsin ma kodus- 
tega kokku puutudes, sest ma olin 
ju nende seast lahkunud, et jõuda 
õigel ajal rongile. Ma mõtlesin: 
milline tunne valdab küll kord siis 
meie hinge, kui igaveses ajas 
leiame järsku, et oleme jäänud 
maha sellest ainsast möödakihuta- 
vast rongist. Hirmus ja kohutav! On 
olemas palju usklikke, kes oma 
eluga tõmbavad korraks endale 
terve maailma tähelepanu. Nad 
näivad kõigile reisijatena taevasse 
linna, aga ometi nad ei jõua iialgi 
sinna. Mis ütleb küll siis nende 
kohta avaliku jumalavastase tege- 
vuse pärast hukkamõistetud maa- 
ilm? ,,Kas teie olete ka siin?! Teie, 


Foto: Unsplash 


kes silmakirjalikult põlgasite maa- 
ilma, kõrgilt lahkusite meist, palju 
laulsite ja palusite, alati käisite pea 
norus... ja nüüd olete ikkagi siin, 
kus meiegi!“ Kas ei ole see olu- 
kord tõesti piinav? See on siis 
tõesti midagi palju rohkem kui 
ainult tühine punastamine ja väike 
häbitundmine. See on juba ala- 
liselt näriv hingepiin. Inimlikult 
üteldes, neil inimestel oleks olnud 
parem, kui nad poleks iialgi ala- 
nud usuteekonda, sest siis nad 
pääseksid vähemalt teiste ettehei- 
detest. Praegune paha aeg sunnib 
nii mõndagi reisijat teepeal viivi- 
tama ja aega mitte kalliks pidama. 
Aga pidage meeles, armsad kaas- 
reisijad, et sarnaste mahajääjate 
kohta küsib kord maailm pilkavalt: 
»Eks ka seesinane olnud Jeesu- 
sega?“ 

Mis peab tegema, et jõuda 
õigel ajal rongile? Sellele küsimu- 
sele on ainult üks vastus: P e a- 
aega kalliks!Kuisa pead kal- 
liks aega, siis sina ei armasta maa- 
ilma ega seda, mis maailmas on 
s. t. silmahimu, lihahimu ja elukõr- 
kust, vaid ruttad peatamatult iga- 
viku rongile. Praeguse aja rusuv 


vaim on saanud juba mitmele tõsi- 
sele võitlejale saatuslikuks — selle- 
pärast põgene ta eest. Mõtle, kui 
hirmus on maha jääda iseendale ja 
teistele pilke ning häbi märk- 
lauaks. Häbi on veel väike õnnetus, 
aga mahajäämine on ka meie hin- 
gele igaveseks hukatuseks. On 
seda kõike siis tarvis? Sugugi 
mitte! Sa võid kõigest sellest pää- 
seda kui pead aega kalliks. Mõtle, 
et iga silmapilk on äraarvamatult 
kallis, ja rutt, et jõuad rongile, mis 
viib sind Jumala linna. 

Olgu need lühikesed read 
hoiatuseks neile, kes ruttavad ain- 
sale igaviku rongile. Mõtle alati 
sellele, et rong ei oota sind, vaid 
sina pead rongi ootama. ,, Pidage 
aega kalliks, sest päevad on pa- 
had!“ Arvesta aega! Kui keegi 
läheb rongile paha ilmaga ja 
mööda halba teed, siis võtab ta 
kokku kõik oma jõu ja arvestab 
juba ette aega, et jõuda õigel ajal 
rongile. Aeg, milles meie praegu 
elame, on ka paha. Arvesta seda! 
Võta kokku kõik oma jõud ja kii- 
rusta väga, sest muidu võid sa 
maha jääda. Olgu sulle kallis iga 
minut ja rutta ikka edasi. Usuteel 


KRISTLIKU KAITSJA VEERGUDEL ILMUNUD TEATEID 


[A SAN TTANITATSISTAT SINIST ATASTTNTJATT A 9 
Mõelge meie waestelaste pääle! 

S Nidake lastepäärtmistööd teha! 8 

K Tallinna lastekodu juhatus. s 

(SAIT NTATHANJSTKAANAAKTKAATÖEEAS 11518] 


Vöajatakje ujklilku Julalt. 


Lähemaid teateid Jaab wend Uuguft Maimalt, Vihula 
wald, Unikwwere ajundus, üle Iakiwere. 


Teen iga: 
Juguleid 
poomi peal). 


Ai Tellimiii palun ä da Talli 8: 
kellasepa tõid, “iiõtota “üitarbi 310 


Terwitades w. G. Hennd. 


käimine nõuab palju palveid ja ki- 
bedat võitlust. Seda teed tuleb 
võtta palju tõsisemalt, kui me seda 
harilikult teeme. Laulja ütleb: ,,Küll 
Jumal on kutsunud palju, kuid pisut 
on tulijaid Tal.“ 

Ole vähemalt sina sarnane ron- 
gile ruttaja, kes ei pruugi kord 
häbi tunda iseenda, teiste ja Ju- 
mala ees mahajäämise pärast, 
mille põhjuseks onolnud 
oma hooletus. Abinõu sel- 
leks on väga lihtne ja kõigile jõu- 
kohane. Apostel Paulus väljendab 
seda lausega: ,, Pidage aega kal- 
liks, sest päevad on pahad!“ Mäle- 
tagem seda alati, vennad ja õed. 


VOLDEMAR OJASSON 


TEATED 

Perekonna teateid. 

Nime muutmine: Tapa kog. 
Vanem vend Voldemar Ojasson 
teatab, et ta on oma mõlemad 
nimed eestistanud. Nüüd on ta 
nimi Valdo Ojassoo. 


Kristlik Kaitsja, oktoober 1935 


Kuumaksud alates 5 krooni kuus. 


JUTLUS 


EMK arhiivi ajakirjadest 

AJALUGU 


EMK ajakirjanduse lugu 


Maikuus 2020 möödub sada aastat meie kiriku esimese 
häälekandja Kristlik Kaitsja ilmumisest. Artiklis annan 
lühikese ülevaate metodistide ajakirjanduse minevikust 


kuni tänaseni. 


esti metodistide ajakirjan- 

duse teerajajaks on vaiel- 

damatult Martin Prikask, 
meie esimene eestlasest superin- 
tendent (1921-1922, 1928—1941). 
Prikask oli produktiivne artiklite 
kirjutaja, paljude vaimulike raa- 
matute autor ja ajakirja peatoime- 
taja. 1919. aastal oli ta abiks Tal- 
linna ajakirja Kristlik Perekonna 
Leht väljaandjaile. Seal saadud ko- 
gemused tulid kasuks 1920. aasta 
maist Kuressaares ilmuva metodisti 
ajakirja Kristlik Kaitsja väljaand- 
misel, mis sai nime Ameerika 
Ühendriikide metodistide kiriku- 


Martin Prikask. 


Serinlit Kaitsja 


SAT SD Postiga jaateö; taub 1 mt 3ipn, 6 Wastulaw toimetaja ja 
E Me äramieb: tund 1 mat Oj Wäljnandja 
Kirjade aadreid: k i Martin Prikask 
M. Beitalt, Muresjaas, 2 OO Üli number i malt. = 5 
XN. 1 Esimene aastakäik Lehekun 1920. 


(Edaji, wõidule! 


 Balawas Alma lahingus teadustati jõr = mis põgenemise läbi on hoitud.  Juhatajad 
jawäe ülemjuhataja Colin Compbellile, et ja ülemaatajad! Kaswatage niijuguft vaimu 
luninglit ihustaitje wõgi Huniku ioiifi waenz ja julguft oma koguduste Jee. Ja fina 
kafe mägede poolt maha lüüakje ja palusi kogudus, nõua ja oota feda fa oma juha: 
tema poolt luba, jõja= tajatelt. Laula enne: 
Mäge natulejets ajals = mine=wõidu ja rõõmu 
her kindlama koha JI laulu oma juhataja 
vale warjule — wiia. (i Jurnu teha juures, les 
Hasmõ, mis Gaw auga võiilujes langes, 
bell andis oli järgu | ui et fina võõmus: 
ne: ,Parert 0, et fs tad elu üle, Wti$ tagas 
ningut ijutaije mägi nemije läbi jai peastes 
lahingu wätjale langeb, h | md. Parem olgu meie 
tut et ta oma waenla= [ilmad  oujas — mõit: 
jele jelga pöörab.“ luies jutmmale Tinni 
pandut, kui et nad 
»Btabod“ meictoa jein= 
tel lorwad. (1. Sam. 
< 4, 21.) Gi mennad, 
M. | ded, jeda ei tohi olla. 
Mt | Teie ormastare Jejufi 
ja tahate heameelega 
tema jõna kuulda, fis 
R> | peate fa temaga 1val: 
mid olema edafi minc= 
ma ja wõidule astu: 
ma. ,Edaf” ja 
tuö ei anna teile iali »10 5514 olgu nteie 
luba oma 1oaenfajele märgu jõnd. 

jelga pöörata. Tema ootab teie poolt was= Selle julgustama ja ülefijutama jõnus 
tu panemikt, edafi minemiit ja wõiti. En omiga astub ka ,Sriflit Kaitõja““  armjad 
nem jurm lahingu platfil, tui vilets elu, = mwennad ja ded teie keölele, Palju Lordafid 


Eeötujulik mastis. 
avem wõitlujes juts 
va, kui waenlaje eejt 

põgenema lakata. Lu: | 
ninglit ihutaitie vägi [i 
«i tohi oma tuningale 
ja riigile feda käbi [Il 
teha. 

Wennad, Öed, teie 

olete taemaje tuninga Ji 
jõjamägi, ja teie ülem 


juhataja Jejus Li: 

Foto: erakogu 


Foto: EMK arhiiv 


lehe The Christian Advocate järgi. 
Lühidalt ka mõni sõna Martin 
Prikase kirjastustegevusest. E-ka- 
taloog ESTER otsingu kaudu leia- 
me Martin Prikase loomingu ja 
kirjastustegevuse kohta 40 nime- 
tust. Ta on olnud autor (22), ees- 
sõna autor (1), helilooja (1), kom- 
menteerija (1), sõnade autor (4), 
toimetaja (5), tõlkija (3) ja välja- 
andja (3).' Tema tuntuim raamat 


Kristlik Kaitsja” tertnitus 


Raamatu kirjutamisel ri saa otsa olema. Nõnda 
kirjutas suur õpetlane kolmtuhat aastat tagasi, kuri 
veel trükkimise ja küttmise töö tundmata al 

utsel ajal uputab trükitöö kõike haritud maailma, ja 

annab head ja paha inimeste südametesse. Alric 
elame trükimusta ajajärgus. Seda võimalust tahalt 
ka Bristuse kirik tarvitada, ja sõna ristist igasse 
maailma nurka laiali kanda. Šolleg mõttes astub ka 
Kristlik Kaitsja” esimest korda armsa Eesti a 
va sekka. Cema eessiht on õiglaseks kaitsjaks alla 
kõige ülekohtu, patu, leiguse, valeõpetuse ja varem 
meele vastu. 
küsimised jätab tema kõrvale. Hea rõhku tahab 
Kristlik Kaitsja” pühitsuse ehit peale panna, et 
Jumala rahvas valmis oleks oma peigmehe vastu 
minema, kui tema tuleb. /.../ Aagu esimesest mm 
rist näete, ri taha Kristlik Kaitsja” mitte ainult 
Miiskopliku Methodisti koguduse häälekandjaks 
olla, vaid tema eessiht on igale kristlasele tõsiseks 
kaitsjaks olla, kõige selle vastu, mis temale kahjuks 


t. Arae- 


atelusea usu seltside üle ja tühjad 


Kristlik Kaitsja 1. number (1920) 


Parimaks lugemismaterjaliks on igal ajal 
M. Prikase raamat 


»Neli usuelu astet“ 


See raamat on saanud hea arvustuse osa- 
liseks ja on kasuks igale tõeotsijale hin- 
gele vaatamata sellele, kuhu kogudusse 
Hind ainult 75 senti. 


Tellida M. Prikaselt, Kuresaar. 


ta kuulub. 


»Neli usuelu astet“ (1931) annab 
selge pildi autori usulisest sügavu- 
sest. Üks olulisemaid tõlketöid on 
W. Nasti ,, Piiskopliku Methodisti 
kiriku katekismus“ (kirjaviis muut- 
mata), mis trükiti Tehve Liivi trüki- 
kojas 1920. aastal. Raamat sisaldab 
vastused 364-le küsimusele ja kä- 
sitleb kümmet käsku, usutunnis- 
tust, püha ristimise seadmist, püha 
õhtusöömaaega ja meie Isa palvet. 
Seoses tolleaegse eestikeelse vaimu- 
liku õppekirjanduse defitsiidiga 
andis Prikask välja homileetika 
käsiraamatu, mis oli mõeldud tule- 
vaste — jutlustajate = ettevalmista- 
miseks.? 


Alates 1923. aasta septembrist 
läks ajakirja tegelik toimetamine ja 
väljaandmine üle Hans Sötele Tal- 
linnasse, aadressil Suur Pärnu mnt 
19. Söte lahkumise tõttu Saksa- 
maale määrati Tartu aastakonve- 
rentsil (1.—5. augustil 1928) hääle- 
kandja Kristlik Kaitsja peatoimeta- 
jaks taas õpetaja Martin Prikask. 
Kuna Söte ei jõudnud ajakirja 
toimetamist uuele peatoimetajale 
ametlikult üle anda, ei andnud EV 
Siseministeerium luba ajakirja 
trükkimiseks senise nime all. Kuni 
olukorra lahendamiseni otsustati 
ajakiri välja anda Kuressaares aju- 
tise nimega Uus Kristlik Kaitsja. 


AJALUGU 


Koduteel 
1935. 


Martin Prikask sai ajakirja pea- 
toimetaja, väljaandja ja vastutava 
toimetaja kohustuse, kaastegevad 
olid Ferdinand Tombo ja Alek- 
sander Kuum. Esimesed kolm kuud 
septembrist novembrini ilmus aja- 
kiri nime all Uus Kristlik Kaitsja; 
alates detsembrist 1928 jätkus 
ajakirja väljaandmine endise nime 
all. 

1933. aasta 1. maist sai Kristliku 
Kaitsja uueks vastutavaks toimeta- 
jaks Aleksander Kuum Tartust 
(Vallikraavi tn 18).* Toimetuse liik- 
meteks olid Martin Prikask, Ferdi- 
nand Tombo ja Voldemar Ojasson 
(hiljem Ojassoo). 


TOIMETAJA AKEN 


RAAMATU AASTA 


Elame praegu ,,Raamatu Aasta” tähe all. Juhuslikult 
leitud köitematerjaliks tarvitatud arvatava esimese 
Eestis väljaantud raamatu — katekismuse - trükkimi- 
sest on möödunud 400 aastat. Seda tähtsat juubelit 
pühitsetakse nüüd väga mitmekesiselt ja suurejoo- 
neliselt. /.../ Kuidas võiksime kujutleda Jumalariigi 
arendamist maa peal, näiteks, ilma piiblita või laulu- 
raamatuta. Ka metodistlik äratusliikumine on algu- 
sest peale kasutanud kõiki trükitehnika võimalusi. 
Näiteks, võiksime tuletada meelde John Wesleyd, 
keda paljude poolt hinnatakse kristliku rahvaraa- 
matu isana. /.../ Millega võiksime väärikalt kriipsu- 
tada alla praegust juubeliaastat? 


Teen kolm ettepanekut: 
1) Moodustada iga koguduse ja ka noorte ühingu 
juurde raamatukogud, ja seal, kus need hooletusse 


jäetud, leida võimalusi nende elustamiseks. /.../ 
Huvi ja aineliste võimaluste leidmiseks peaks iga 
kogudus korraldama valitud kavaga kirjandusõhtu, 
mille sissetulek võiks minna raamatukogu heaks. 
Bent 


2) Igasse kristlikku koju oma raamatukogu! Raamat 
peaks saama auasjaks ja heale kirjandusele kuluta- 
tud summad peaksid tõrjuma välja nii mõnegi tü- 
hise kulu meie majapidamisest. Väikese kokku- 
hoiuga, kas või kõhu kõrvalt, võib omale soetada 
kõik aasta kestel Eestis ilmuvad kristlikud raamatud 
ja ka muud kasulikku kirjandust. Joodikut tuntakse 
tema punasest ninast, edasipüüdjat ja arenevat krist- 
last tema raamatukogust. 


8) ,,Kr. Kaitsja” igale metodistile. ,,Kr. Kaitsjal” on 
palju sõpru väljaspool meie kirikut. Kuid kahjuks lei- 
dub veel küllalt isegi noori koguduse liikmeid, kellel 
ei käi oma kiriku lehte. Toogu tulevik siin parane- 
mist. 


Kristlik Kaitsja, okt 1935 

Aastail 1935—1936 andis Kures- 
saare Piiskoplik Metodisti kogudus 
kord kuus välja ajakirja Koduteel, 
mille vastutav toimetaja oli samuti 
Martin Prikask. Ajakirja väljaand- 
mist alustati 28. veebruaril 1935 
ja sellest sai Saaremaa koguduste 
sõnumitooja.“ 

Toimetused pidi ajakirjade välja- 
andmise katkestama seoses Teise 
maailmasõjaga. Kristliku Kaitsja vii- 
mane number 6/7 ilmus juunis- 
juulis 1940. Nõukogude korra pe- 
rioodil ei saanud EMK oma ajakir- 
ja enam välja anda. NSV Liidu Mi- 
nistrite Nõukogu juures asuva usu- 
asjade nõukogu volinik Tallinnas 
võimaldas kirikule põhiliselt ainult 
matuse-laululehtede trükkimist. 

Perestroika tingimustes tõusis 
kristlik ajakirjandus taas varjusur- 
mast üles. 1990. aasta mais alustas 
Urmas Rahuvarm EMK aastakon- 
verentsi otsusel EMK ajakirja Ko- 
duteel toimetamist. Miks sai aja- 
kirja nimeks just Koduteel? Vastus 
on lihtne: Martin Prikask toimetas 
varem Saaremaal samanimelist 
ajakirja. 

Esimesed kaks numbrit, 1990. 
aasta mais ja augustis, trükiti Haap- 
salu Trükikojas tiraažiga 2500, kol- 
mas number oktoobris juba tiraa- 
žiga 3000 eksemplari. Kujundajaks 
oli Thea Sildna (hiljem Kant) ja fo- 
tograafiks Eino Pärnamets. 

Töö ajakirja algusetapil kujunes 
vaevaliseks, kuna puudusid korra- 
likud tehnilised vahendid ja pii- 
savad rahalised ressursid. Ajakirja 
4. number õnnestus välja anda toi- 
metaja Urmas Rahuvarmi poolt 
alles juunis 1992. Kirikuvalitsus 
soovis igal juhul ajakirja väljaand- 
mist jätkata. 

1993. aastal ilmus kaks Koduteel 
väljaannet, numbrid 5 ja 6. Toime- 
tuse asukohaks sai EMK Keskus 
Tallinnas, Apteegi 3. Peatoimeta- 
jaks sai Toomas Rebane ja asetäit- 
jaks Kaspar Kõrvits. Ajakirja kir- 
jastustoimkonda kuulusid aasta jook- 
sul Heli Viht, Tiina Terras, Eve-Ly 
Saluraid, Mai-Roos Põdra, Maiga 
Tamme ja Urmas Rahuvarm. 

N Kaitsja 
--VI 


O. Pärnamets: ,,Taas on avanenud võimalusi Kristuse evangeeliumi, 
armastuse-, usu- ja lootusesõnumi laiemaks levitamiseks trükisõnda 
kaudu. Soovime, et ,, Kristlik Kaitsja” õiguspädev järglane kannaks 
nime ,,Koduteel”./.../ Palvetagem, et EMK sõnumikandja võiks aida- 
ta meie kaasmaalasi Tõe, Tee ja Elu leidmisel ning ustavaks abiliseks 
edasiminekuks Teel, süvenemiseks Tões ja kasvamiseks uues Elus. 

P. Mägila: ,,See on tore, et meie ajakiri ilmub just kevadeajal. See 
on nagu taim, mis tärkab pimedast mullapõuest, et alustada uut elu 
ning rõõmustada paljusid-paljusid oma eksisteerimisega. Kuid ta 
vajab armastust ja hoolitsust. Ning see oleks teiepoolne abi — kaas- 
töö, et täita oma ülesanne.” 

U. Rahuvarm: ,,Võib-olla soovitad mul /.../ järele mõelda, mis 
mind ajab tegema tööd, mida õieti ei tunnegi, võtma kõigile koor- 
maile veel lisa /.../? Milleks mulle see kõik? Olen Sinuga nõus, hea 
Lugeja. Küllap oleme kõik muianud mõnegi vehklemise peale. Kuni 
-.. korraga kuskil kihvatab ja teisiti enam ei saa, oledki sidemeis, 
valmis hull mõistlike seas, kes torisedes ning mõnuga eemalt su sip- 
lemist vaatavad. Kuni kuskil isegi ... Mis teha...” 

Alates ajakirja 1994. aasta 7. 
numbrist kuni 22. numbrini 1996 
juhtisid toimetuse tööd Urmas 
Rahuvarm Haapsalust (vahel pea- 
toimetaja, vahel kohusetäitja ni- 
mega) ja tegevtoimetaja Kaspar 
Kõrvits Tallinnast. Sel perioodil 
hakkas ajakiri Koduteel ilmuma 
regulaarselt kuus korda aastas. 
Alates ajakirja 23. numbrist 1996 
sai peatoimetajaks Urmas Rahu- 
varm ja ühtlasi alustati ajakirja 
tutvustamist internetis.* 

1996. aastal algas toimetajate 
Urmas Rahuvarmi ja Kärt Jänes- 
Kappi kolmeaastane edukas koos- 


Foto: Marjana Luist 


töö, mis statistiliselt väljendus aja- 
kirja järjekorranumbrites 24—44. 
Alates 1995. aastast liitus toimetuse 
tööga küljendaja Taimi Pärna 
(ametlikult küll alles 39. numbrist 
1998, sest varem ei olnud küljenda- 
jat nimetatud). 


Taimi Pärna meenutab: 

»Olin tollal kujundustöös üsna 
roheline ning iga numbri valmi- 
mine sündis minu jaoks suure 
palvetamise tulemusena - et 
oleks oskusi ning tarkust asi 
õigesti kokku panna. /.../ Läbi 
aja on kirjasõna olnud koht, kus 
Jumal saab minusugust tavalist 
inimest kõnetada. Eriti selgelt 
mäletan jutluste tähtsust oma 
otsimiseaastatest. Neid Jumala 
kõnetusi on tulnud nii praeguse 
Koduteele kui ka lapsena loetud 
Kristliku Kaitsja veergudelt.” 


Kirikuvalitsuse otsusega 8. ok- 
toobril 1999 kuulusid toimetuse 
kolleegiumisse: Anneli Klausson, 
Tarmo Lilleoja, Andrus Norak, 
Toomas Pajusoo, Priit Gregorios 
Tamm. Toimetaja ameti võttis üle 
Kärt Jänes-Kapp ja küljendajana 
jätkas Taimi Pärna (Koduteel 6, 
1999, väljaanne nr 45). 

Kärdi teeneks võib pidada tub- 
lide kirjasaatjate leidmise. Nendeks 
on olnud pikkade aastate jooksul 
Imbi Herm (Rakvere), Arvi Lind- 
mäe (Saaremaa), Irja Saksing 
(Kärsa ja Ahja). Aastast 2005 kuni 
tänaseni ilmub Koduteel neli korda 
aastas. 


Kärt Jänes-Kapp. 


Foto: Andres Kapp 

Thea Kant (Sildna), meenutades 
esimeste numbrite tegemist: ,,Pä- 
ris esimesed kaks numbrit said 
tehtud kalka ja värviliste paberi- 
tega ning siis pildistatud. Mingist 
numbrist alates oli Urmasel arvu- 
ti — sõitsin Haapsallu sellega min- 
git tekstikujundust tegema.” 

Eve Rahuvarm: ,,Toimetus asus 
meie kodus magamistoas. Kasu- 
tati kirjutusmasinat ja /.../ laena- 
tud kooliarvutit Tartu. Selle mälu- 
seadmeks oli kassettmakk. Iga 
tekstijupi salvestamise ajal käis 
vingumine ja visin. Mõnikord 
kestis töö hommikuni välja. Esi- 
mesed numbrid olid küll väga ta- 
gasihoidlikud, kuid siiski nõu- 
tavad. Vaimuliku sisuga kirjavara 
oli ju siis veel vähe.” 


Koduteel 1/2011, number 100 


Ajakirja Koduteel sajas juubeli- 
väljaanne ilmus 2011. aasta esime- 
ses numbris (jaanuar-veebruar- 
märts). 

22. juulil 2011 lahkus igavikku 
EMK Teoloogilise Seminari rektor 
Andrus Norak, kes kuulus ajakirja 
Koduteel kolleegiumisse aastail 
1999—2007. Ta rikastas ajakirja pal- 
jude sügavasisuliste loominguliste 
artiklitega; tema isikus oleme jää- 
nud ilma ühest tublist kaastöölisest 
ja autorist. 

Alates 2015. aasta 118. välja- 
andest (juuli-august-september) 
ilmub ajakiri täielikult värvilisena, 
mitte ainult kaas, vaid ka fotod. See 


ajakirja number jäi viimaseks meie 
armastatud toimetajale Kärt Jänes- 
Kappile, kes tegi tööd professio- 
naalselt, suure põhjalikkuse ja 
armastusega. Issand kutsus ta taeva- 
kodusse 10. septembril 2015. Ühis- 
konnas oli ta tuntud kui hinnatud 
ajaloo- ja teadustoimetaja kirjas- 
tuses Koolibri (aastast 2001) ning 
sotsiaal- ja ühiskonnateaduste toi- 
metaja ajakirjas Horisont (aastast 
1989), peatoimetaja (aastast 2002) 
ja tegevtoimetaja aastast 2013 kuni 
lahkumiseni igavikku. 

Alates 2016. aastast (väljaanne 
nr 120) sai ajakirja vastutavaks 
toimetajaks kujundaja Taimi Pärna. 
Muutus ka toimetuse kolleegium: 
Taavi Hollman, Andres Kapp, An- 
neli Klausson, Rein Laaneser, Tar- 
mo Lilleoja, Toomas Pajusoo, Anne 
Saluraid ja Inna Välja. 

2019. aastast asus ajakirja kül- 
jendama Kersti Tormis ja Taavi 
Hollmani vahetas kolleegiumis 
välja uus superintendent Robert 
Tšerenkov. Alates kolmandast 
numbrist sai uueks toimetajaks su- 
perintendendi assistent Marjana 
Luist ja neljandas numbris lahkus 
kolleegiumist emerituuri jäänud 
pastor Toomas Pajusoo, kelle ase- 
mele tuli Meeli Tankler. 

Seega on praeguse seisuga aja- 
kirja toimetaja Marjana Luist, 
keeletoimetaja Inna Välja, küljen- 
daja Kersti Tormis ning toimetuse 
kolleegiumi kuuluvad Robert Tše- 
renkov, Andres Kapp, Anneli 
Klausson, Rein Laaneser, Tarmo 
Lilleoja, Anne Saluraid, Meeli 
Tankler ja Inna Välja. Soovime 
neile kõigile Jumala jätkuvat õnnis- 
tust selles vastutusrikkas töös! 


TOOMAS PAJUSOO, 
EMK Tallinna kogudus 


1 www.ester.ee. Otsi autor: Prikask, Martin. 

? Prikask, Martin. Lühikene juhatus jutlusta- 
mise üle: Homileetika käsiraamat. Tallinn: 

J. Felsbergi ja A. Tetermanni trükk. 1914. 

> Uus Kristlik Kaitsja nr 1, 1928, Ik 97. 

* Prikask, Martin. ,, Muudatus , Kristliku Kaitsja“ 
väljaandmises.“ Kristlik Kaitsja nr 4, 1933, Ik 61. 
5 Kodumaa teated. Kristlik Kaitsja nr 4, 1935, 
Ik 63. 

S http://www.teleport.ee/-emk/Koduteel. Seda 
lehekülge enam ei eksisteeri. Praegu toimiv 
aadress on www.koduteel.ee. 

Muutumatu sõnum ajakirja veergudel 


Ajakirja kokku panemisel 
mängivad olulist rolli toimeta- 
jad. Palusime endisel toimeta- 
jal Taimi Pärnal jagada oma 
mõtteid EMK ajakirjanduse ja 
ajakirja Koduteel kohta. 


Eellugu 

Ajakiri Koduteel sai mulle tutta- 
vaks juba lapsena. Väikesena ei 
olnud ma , lugejat“ tüüpi. Mu lä- 
hedased armastasid ja armastavad 
palju lugeda. Mulle piisas vähe- 
mast. Võib-olla seetõttu sattusingi 
ma lugema just ajakirju. Seal olid ju 
väikesed lood. 

Vanaemast oli jäänud meile 
terve hulk vanu kristlikke ajakirju. 
Nende hulgas vanad eestiaegsed 
Kristlik Kaitsja, Koduteel ja laste- 
leht, mille nime ma ei mäleta. Va- 
hetevahel ma lappasin neid, lugesin 
lugusid — mulle meeldisid reisilood 
ehk siis tollased misjonilood. Tihti 
vaatasin ka tolleaegseid reklaame — 
päris huvitav tegevus, reklaam ka- 
jastab ju tihti ajakohasust paremi- 
nigi kui mõni lugu. Reklaam peab 
kajastama päris elu, olema just tolle 
aja huviorbiidis. 

Natuke vanemas eas ka mõ- 
tisklesin tolleaegse usu üle. Ma olin 
sügavalt üllatunud, kui ma leidsin 
möödunud sajandi alguse usklikke 
arutlemas Püha Vaimu väljavala- 
mise teemadel, ja seda ajakirja 
veergudel. Ka on mind huvitanud 
nimekirjad — kes on kus ordineeri- 
tud, miks keegi kirjutab jne. 

Võib-olla selle nostalgilise mä- 
lestuse tõttu sattusingi ma esialgu 
seda ajakirja kujundama. Ajakirja 
toimkonda sattumine oli mu esi- 
mene vabatahtlik töö koguduses. 
Olin toona just kogudusega liitu- 
nud. Alguses olin toimkonnas 


kuulaja-kaasamõtleja, seda koos 
Rein Laaneseri, Anneli Klaussoni ja 
Tarmo Lilleojaga. Enne seda aega 
oli peamõtleja Urmas Rahuvarm. 
Nii umbes paari numbri vaatlemise 
järel, aastal 1995, sattusin seda 
ajakirja kujundama. Ja see kujun- 
damine, enamasti ka kaasamõtle- 
mine, jäi siis 23ks aastaks, ehk kuni 
möödunud aastani. 


Mõtted ajakirjast Koduteel 

Iga ajakirja eesmärk on esmalt liht- 
salt olla huvipakkuv ja kena. Siis 
tahab inimene seda lugeda. Alati 
peab selles olema vähemalt üks sü- 
gavamalt huvi pakkuv lugu. Soovi- 
tavalt midagi sellist, mis mind 
aitab. Ja tänasel päeval — ta peab ka 
silmale ilus vaadata olema. 

Ajakiri Koduteel minu jaoks. ..? 
Esimesena on ta lihtsalt kristlik 
ajakiri, mille eesmärk on rääkida 
Jumalast. Seda nii koguduse liik- 
mele kui ka mittekristlasele. Mulle 
meenub lugu trükikoja juhist, kes 
aastaid trükkis ajakirja. Olime juba 
vast 10 aastat üle kuu käinud aja- 
kirja trükkima viimas-toomas, kui 
tolle juht korraga natuke frustree- 
runult küsis: , No millal te mind siis 
kirikusse kutsute? Ma iga kord loen 
teie ajakirja, päris läbi loen kohe. 
Olen juba ammu oodanud, et te 
mind kutsute!“ 

Usun, et oma vaiksel moel on 
iga kristlik kirjandus ka evangeel- 
ne, ta on kellegi jaoks vaikne kutse 
Jumala juurde. Seega, ootan sealt 
alati Jumala sõna, tunnistusi Ju- 
mala tegudest, lugusid inimeste 
muutumisest usu läbi. Mida ma 
sealt mittekristlasena otsiksin — 
kindlasti abi, olles üksinduses, 
leinas, raskustes, nõuannet. Vast 
võiks olla ka väike koht, kus öel- 
dakse, kuhu saan pöörduda. 

Lisaks eelnenule on see ajakiri 


Usun, et oma vaiksel moel on iga kristlik 
kirjandus ka evangeelne, ta on kellegi 
jaoks vaikne kutse Jumala juurde. 

ka suures osas kiriku kroonika. Tä- 
nases päevas tunduvad meie uudi- 
sed nii tavalised ja vahel ka näiliselt 
eneseupitamisena. Ometi kanna- 
vad needsamad uudised ajas väär- 
tust, mille järgi me mäletame oma 
kirikut. Minu jaoks on oluline 
olnud ka see, et kuna ajakiri on pe- 
rioodiline trükis paberkandjal, siis 
salvestub kogu see ajalugu ka 
Rahvusarhiivis, olles osa Eesti usu- 
loost, mis on talletatud, säilitatud. 
Loomulikult ei asenda ajakiri koha- 
like koguduste väikesi infolehekesi, 
mis tegelikult samuti kannavad 
endas osakest ajalugu. 

Ajakiri peaks olema Eesti Me- 
todisti Kiriku üsnagi eripalgeliste 
koguduste pildile tooja. Ehk ka 
tunde tekitaja, et metodistid on üks 
kirik. Seda vaatamata sellele, et eri 
kogudustes on ka erinevaid vaateid. 
Ajakirja ülesanne on ka neid erisusi 
pildile tuua. Seni on ta küll põhi- 
liselt eestikeelsete koguduste tege- 
vuse ja mõtete kajastus. Aga ikka 
jõudumööda. 


Järellugu 
Sorteerisin hiljuti oma koju lades- 
tunud ,kultuurkihti“ ehk vanu 
trükiseid ja sealhulgas ka ajakirju/ 
ajalehti. Sattusin lugema üle kümne 
aasta taguseid infolehti, kus oli pas- 
tori mõtisklus. Avastasin nende 
lugude ajakohasuse ja ajatu olemi- 
se. Lihtsalt tore oli ka ajas tagasi 
minna, selline lugemine meenutab 
toonast aega, seda, mis mu enda 
elus siis juhtus. Samuti tõi kogu see 
meenutus Jumala ligiolu majja. 
Head lugemist ja Jumala otsi- 
mist soovides 


TAIMI PÄRNA, 
Koduteel toimetaja kt aastatel 2016-2018 


Lugejate mõtteid ajakirja kohta 


Seoses ajakirja Koduteel juu- 
beliga palus toimetus ka luge- 
jail oma arvamust avaldada — 
eesmärgiga rohkem tähele 
panna seda, mis nende arvates 
oluline on. Alljärgnevalt 
mõned mõtted neilt. 


Urve ja Olav Pärnamets: Kui as- 
tusin metodisti kiriku liikmeks 
1957. aastal, oli nõukogude aeg ja 
ajakirja Kristlikku Kaitsjat polnud 
eriti saada. Allesjäänud Kristliku 
Kaitsja eksemplaridest saime hil- 
jem vajalikke andmeid ning roh- 
kem teada meie kiriku ajaloo 
kohta. Kui aeg edasi läheb, siis 
võib-olla veab keegi kord jälle 
sõrmega järge, et ajakirjast meie 
kiriku ajaloo kohta midagi teada 
saada. Olge väga hoitud raskel ajal! 


Agnes Palo: Juba minu vanaema 
Rosalie Säägi, ema Gerta, isa Au- 
gust ja vanem vend Martin olid 
metodisti kiriku liikmed. Täna on 


lisaks minule ka minu lapsed Ove, 
Lea ja Ele ning lapselapsed Ben- 
jamin, Daniel, Kustas ja Melinda 
ühinenud meie kiriku tegevusega. 
See on esivanemate palvete vastus 
ja õnnistus. Elu Jumalaga on ime- 
line. Ajakiri Koduteel on meil ole- 
mas alates esimesest numbrist. See 
ajakiri on alati väga suure huviga 
oodatud ja loetud. Ajakiri on meie 
kiriku elu kroonika ja hea sõnum 
kõigile. Raske on nii mahukast aja- 
kirjast midagi eriliselt välja tuua. 
Talletada võiks ehk mälestusi eel- 
nevatest aegadest, mida veel mäle- 
tatakse, aga mille tunnistajad üks- 
haaval lahkuvad. Soovin kõigile 
ajakirja tegijatele õnnistatud hetki 
tegemisel ja imelisi õnnistusi luge- 
jatele. 


Matti Hollman: Olen ajakirja ,,Ko- 
duteel“ lugeja olnud selle esimese 
numbri ilmumisest alates. Oluline 
on ta minu jaoks esiteks seetõttu, 
et ta on minu kodukiriku ajakiri. 
Huvitav on lugeda sellest, mis 


Kuidas sünnib ajakirja sisu 


Koduteel“ oli juubeli eel huvi- 
tatud oma püsiautorite mõte- 
test seoses kaastöö tegemise 
ja ajakirja tulevikuga. Sel 
eesmärgil saatsime välja kirja- 
likud küsimused, uurides artik- 
lite kirjutamiseks vajaliku 
motivatsiooni allikaid, kaastöö 
tegemise tähendusrikkust 
nende endi jaoks ja sedagi, kas 
või kuidas nad on kogenud 
tagasisidet oma kirjutistele. 
Küsisime autoritelt ka seda, 
millised on nende endi isik- 
likud ootused ja lootused 
ajakirja oleviku ja tuleviku 
suhtes. 


Küsimustele vastasid Priit Tamm, 
Anne Saluraid, Taavi Hollman ja 
Inna Välja. 


Mis motiveerib Sind Koduteele 
jaoks artikleid kirjutama? 


Priit Tamm: Ega ma mingi kirglik 
avaldaja ei ole, pigem kirjutan 
harva, sest artikli koostamine on 
minu jaoks üksjagu tööd, ka siis, 
kui teema on mulle südamelä- 


NAGAUUS) 


koguduste ja kiriku elus toimub. 
See on ju Kiriku ja koguduste 
ajaloo talletamise mõttes väga olu- 
line. Kosutavad on jutlused, neid 
lugedes saan paremini mõtiskleda 
teema üle ja mõnda kohta uuesti 
lugeda. Hea vaimulik roog. Hea 
vaimuliku sisuga lugusid lugedes 
saan ka paremini aru Piibli tõ- 
dedest. 

Ei tule midagi meelde, mis oleks 
ajakirja juures häirinud ja ei oska 
ka öelda, mida võiks teisiti teha. 
Muidugi, võrreldes esimesi ajakirja 
numbreid praegustega, on areng 
heas mõttes olnud ikka üsna suur. 
Kõige rohkem hindan lugusid, mis 
kajastavad koguduste ja Kiriku elu. 
Olen sirvinud ja lugenud ka , Krist- 
liku Kaitsja“ numbreid ja leidnud 
sealt palju huvitavat Kiriku ajaloo 
kohta. 

Õnnistust ja edu! 


Toimetus tänab oma arvamust 
avaldanud lugejaid ja soovib pari- 
mat tervist ning Issanda ligiolu 
igasse päeva. 


Lugejaid küsitles ANNE SALURAID 


hedane või tuttav. Aga arvan siiski, 
et eelkõige motiveerib mind oma 
kiriku patriotism: kui panustada, 
siis kuhu mujale kui esmajoones 
oma kirikusse ja selle väljaanne- 
tesse. Eks ajakiri ole ju üks meie 
kiriku vahenditest jumalariigi töö 
tegemiseks. 


Anne Saluraid: Kindlasti see, et 


soovin panustada oma kiriku tege- 
vustesse nende oskustega, mis mul 

on, kuid innustav on olnud ka palve 
midagi kirjutada ajakirja kolleegiu- 
milt. 


Taavi Hollman: Minu peamine 
motivaator on sündmuste info 
kogumine ja säilitamine. Olen oma 
varasemas töös ja teenimises super- 
intendendina täheldanud seda, et 
mida on ajakirja lehekülgedel ka- 
jastatud, see on ka meie kiriku 
ajaloona säilinud. Kui märtsipom- 
mitamises 1944. aastal hävis meie 
Tallinna kirik, siis hävis ka kiriku 
arhiiv. Info kõikide nende sünd- 
muste kohta, mis olid jäädvustatud 
toonases kiriku ajakirjas ,, Kristlik 
Kaitsja“, säilis aga kodudes ja teistes 
kogudustes üle kogu maa. Tänane 
päev oma sündmuste ja tegevustega 
tundub tavaline ja võib tekkida 
mõte, miks seda tavalist kajastada. 
Aga päevad veerevad kiirelt aja- 
lukku ja see, mis jääb kajastamata, 
ununeb kiiresti. Ajakirja kaudu 
tänast päeva jäädvustades jagame 
kogetud rõõmu teiste metodisti- 
dega Eestimaal ning talletame toi- 
munut järgmistele põlvkondadele. 


Inna Välja: Esiteks motiveerib 
muidugi see, kui toimetaja palub 
midagi konkreetset kirjutada. Kärt 
Jänes-Kapp oli just see toimetaja, 
kes mind aeg-ajalt üles otsis ja 
palus mingil teemal kirjutada. 
Teiseks ei ole mul selle vaevanäge- 
mise vastu ka väga midagi olnud, 
eriti, kui on tegemist mingi vald- 
konnaga, mis mulle südamelähe- 
dane (näiteks väikegrupid) — sest 
Jeesuse jüngrina pean oma ko- 
huseks teenida nende andidega, 
mida Tema mulle on andnud. 


Kas Sa kirjutades pead silmas (ku- 
jutad endale ette) konkreetset lu- 
gejate sihtgruppi ja püüad nen- 
dega arvestada? 


Priit Tamm: Jah, ma kindlasti 
püüan endale ette kujutada oma 
lugejat või lugejaid ning lihvida 
vastavalt sellele oma juttu. 


Anne Saluraid: Üldiselt mitte. 
Olen kirjutanud teemadel, mis 
võiks huvi pakkuda kõikidele luge- 
jatele ja seepärast püüdnud ka kir- 
jutada viisil ning keeles, mis oleks 

arusaadav kõigile. Kuid mõnikord 
on ajakirja kolleegium palunud 
mul kirjutada konkreetsel teemal, 
teinekord jälle olen lähtunud sel- 
lest, mida olen näinud vajaliku ole- 
vat põhjalikumalt käsitleda (pea- 
miselt piibli-ja palvegrupis tõsta- 
tunud küsimustest lähtudes). 


Taavi Hollman: Viimastel aegadel 
ei ole ma kirjutanud. Aga sihtgrupp 
oli ikka silme ees, kui usinamalt 
kirjutasin. 

Inna Välja: Tavaliselt püüan kirju- 
tada inimesele, kes on otsimas ja 
vajab just seda, millest ma kirjutan. 
Selletõttu kirjutan alati palvetades, 
et Jumal juhiks seda protsessi. Üldi- 
selt püüan mitte väga teaduslikus 
keeles rääkida, et see oleks arusaa- 
dav ka n-ö lihtsale inimesele, kellel 
ei ole kõrgharidust või kes ei ole 
konkreetse valdkonnaga süvitsi 
kursis. Kui on vaja kasutada erilisi 
termineid või võõrsõnu, siis püüan 
need ka lahti seletada. 

Kas (ja kuidas) oled saanud oma 
artiklitele tagasisidet? 


Priit Tamm: Ausalt öeldes ei ole 
tagasisidet väga saanud. Meenub 
üks erand: üpris palju elevust teki- 
tasid 2000. aastal kirjutatud teo- 
loogilised artiklid ristimisest ja 
armulauast. Eriti just ristimis- 
teemaline artikkel tekitas lugejate 
seas elavat arutelu. Tagasiside 
jõudis tol korral minuni kaudselt — 
keegi ütles, et keegi arvas midagi 
artiklis esitatud mõtete kohta. 


Anne Saluraid: Jah, õnneks olen 
saanud. Õnneks seepärast, et ta- 
gasiside hoiab ülal motivatsiooni 
kirjutada — tähendab, see on olu- 
line. On juhtunud, et mõni ko- 
guduse liige on tulnud mulle 
ütlema, kuidas loetud artikkel teda 
julgustas või kinnitas, või selgitas 
mõnd piibellikku tõde. 


Taavi Hollman: Üldiselt ei ole 
palju tagasisidet minu kirjutatu 
kohta saanud. Kui ajakirja näen ini- 
mestel kodus või kogudusehoones, 
siis tunnen rõõmu. 


Inna Välja: Aeg-ajalt ikka. Ja see on 
väga ülesehitav, sest siis tunnen, et 
ei ole sahtlisse“ kirjutanud. Usun, 


et iga töötegija tahaks teha seda, 
mis on vajalik ja millest on kellelegi 
kasu. Asjalikku tagasisidet ja konst- 
ruktiivset mõttevahetust ootan 
alati. 


Mida Sa ise ootad sellelt ajakir- 
jalt? 


Priit Tamm: Ootan ajakirjalt ühelt 
poolt meie kiriku identiteeti tugev- 
davaid õpetuslikke käsitlusi ja 
teiselt poolt meie kiriku tegemiste 
ja ajaloo jäädvustamist. Kuna aja- 
kiri ilmub neli korda aastas, siis on 
mõistetav, et kuuma päevakajali- 
sust ei tasu sellelt oodata, samas on 
tore, kui on üks keskne allikas, mil- 
lesse vaadata, kui kunagi tahta tea- 
da, kuidas elati kirikuelu meie ajal. 


Anne Saluraid: Minu arvates on 
Koduteel ajakiri oma teemade 
poolest üsnagi tasakaalustatud läbi 
erinevate rubriikide. Leian, et oma 
kiriku ajakirja või ajalehe väljaand- 
mine on väga tähtis - jäädvus- 
tatakse ju seeläbi selle ajalugu, olgu 
inimesi, tegemisi, aktuaalseid tee- 
masid, jne, tulevastele põlvedele. 


Taavi Hollman: Kõigepealt soovin 
ajakirja kolleegiumile palju jõudu, 
vastupidamist ja teotahet! Olete 
olnud tublid! Püüdke kajastada või- 
malikult paljusid inimesi ja sünd- 
musi üle kogu meie maa. Siinkohal 
kutsun iga koguduse töötegijaid 
kirjutama kõigest heast argisest 
teenimisest, mis teie kogudustes üle 
kogu väikese Eestimaa toimub. 


Inna Välja: Nii igavikulisi väärtusi 
lahkavaid kirjutisi kui ka igapäe- 
vase elu praktilisi küsimusi ja päe- 
vakajalist temaatikat — ja ideaalis 
võiks teine (päevakajaline) artikkel 
aidata lugejale lahti seletada seoseid 
esimesega (ehk igavikuliste väär- 
tustega). Samuti on kiriku ajakirja 
ülesanne aidata lugejal ka vaimu- 
likke sihte seada, eriti nendes as- 
jades, mis segadust ja kõhklusi 
tekitavad (näiteks praegusel ajal 
päevakajalisel teemal — ülemaa- 
ilmse metodisti kiriku lõhenemise 
küsimused ja põhjused). 


Küsitles MEELI TANKLER 

JUUBELI PIDUSTUS 


Kristlik Kaitsja annab põhjaliku ülevaate Prikas- 
kede hõbepulma tähistamisest Kuressaare kogu- 
duses 27. mail 1931. Kirjelduse järgi (autorit ei 
mainita) oli tegemist suurejoonelise sündmusega: 
juubelipaar lauldi üles koorilaulu ja pillimänguga, 
ehitud kirikus õnnistas neid pastor E. Raud ning 
pidas kõne, tervitused andsid edasi mitmete selt- 
side esindajad ja vaimulikud, ka nn Suuremaalt tul- 
nud külalised. 

Üle anti väärtuslik kingitus: ,,... terve Eesti me- 
todistide poolt kingitud türgi diivan, mille peale 
paluti istuda noorpaaril lillede ja vanikute vahele.“ 

Õhtul toimus vastuvõtt kutsututele ja kogudu- 
sele. Seal võtsid sõna ka Kuressaare seltskonnate- 
gelased ja haritlased, kirja ja telegraafi teel saabus 
umbes 40 tervitust. Üks tervitajatest oli Kuressaare 
vangimaja ülem, kes rääkis usklike võitlustest ja 
õnnest. 

Artikkel lõpeb oikumeenilise avaldusega: Ei 
olnud siin enam luterlast, ei baptisti, metodisti ega 
õigeusklikku — kõik tundsid õndsat ühendust... 

Toimetuselt: Täna teame, et 11 aastat hiljem hu- 
kati Martin Prikask usu pärast Siberi vangilaagris 
märtrina. 


Kristlik Kaitsja, juuli 1931 


RAKVERE METODISTI KOGUDUSE 
KIRIKU EHITAMISEST 


V. Ojasson: ,,Kiriku ja hoovimaja ehitus on meile läinud 
maksma 1.000.000 senti. /... /. Kui ma jään mõtlema ehi- 
tuse algusele ja kogu tegevusele, siis ei jää muud üle, kui 
Jumalat austada. Ehitamisele asudes omasime oma ka- 
vatsuste heaks kordaminekuks ainult palavat usku ja 
elavat lootust Jumala abile, aga raha polnud meil sentigi. 
Nüüd on aga meie ehitusekassast läbi käinud üle miljoni 
sendi. Tänu Jumalale, tänu kõikidele sõpradele.” 

»Järelmärkus:Palun kõiki neid oma nimesid ja 
aadresse minule või kohalikkudele õpetajatele teada 
anda, kes omal ajal ostsid 10-20 kivikest, milliseid müüdi 
meie kiriku ehitamise toetuseks. Nüüd, mil kirik juba val- 
mis on, tahame oma lubadust täita.” V. Ojasson 


Järgmises numbris on teatele täiendus: ,,Meie lubasime 
omal ajal igale 10-ne kivi ostjale anda mälestuseks kiriku 
ülesvõtte koguduse juhatuse allkirjadega.” 


Kristlik Kaitsja, august-september 1931 


JÄTKUS TOITU JA 
JÄTKUS VAIMLIST ÕNNISTUST 


Reede õhtul, kui esimised võerad sisse sõitsid, 
kippus sala kartus minu südames maad võtma, 
meie toidu tagavara peale vaadates, mis nii napp 
näitas nende hulga võeraste kohta, kes olid luba- 
nud tulla. Aga seal tuletas Issand endiseid aegasid 
meelde, kus palju raskematel aegadel meil mi- 
dagi ei puudunud, ja miks siis nüüd puudus peaks 
tulema? Ja seda ei tulnud ka. Üle kahe päeva olid 
lauad kolm korda päevas ligi 400 inimesele kae- 
tud ja palukesi jäi veel üle. Südamest tänu ime- 
tegeva Issandale! Tema viis on ikka rohkem 
anda, kui meie mõistame paluda. Aga veel roh- 
kem õnnistas tema meid vaimliselt. Kõigis koos- 
olekutes oli püha Vaimul täieline meelevald. Oli 
midagi sulatavat tunda. Pühapäeval, pärast lõu- 
nase koosoleku järele, oli patukahetsejate hulk nii 
suur, et nad enam minu eluruumidesse ära ei mah- 
tunud. Ka eeskoda oli palujaid täis. Kõigil oli igat- 
sus uut elu Issandaga alata. 


Kristlik Kaitsja 1. number (mai 1920) 

Juubilar GEORG LANBERG 90 


Eesti Metodisti Kiriku venekeelse töö rajaja Georg Lanberg tähistas hiljuti oma 
90. sünnipäeva. Artikkel annab ülevaate Georgi perest, elust, tegemistest ja Jumala 


juhtimisest tema elus. 


eorg Lanberg sündis 23. 

märtsil 1930. aastal Ve- 

nemaal. Tema vanemad 
olid sõitnud oma peredega Kirovi 
oblastisse Oparinosse (tol ajal 
Vjatkamaale) koos paljude teiste 
eestlastega 19. saj lõpus. Alates 19. 
sajandi II poolest rännati Eesti- ja 
Liivimaalt massiliselt Venemaa 
väheasustatud aladele. Selline välja- 
ränne oli esile kutsutud Vene Im- 
peeriumi poliitikast koloniseerida 
riigi inimtühjad, aga viljakad maa- 
alad. Georgi isa Karl Lanbergi pere 
oli pärit Kambjast, Tartumaalt, ema 
Selma-Vilhelmiine Obranti pere 
aga Võrumaalt. Eesti omariikluse 
väljakuulutamine 1918. a oli põh- 
juseks paljude eestlaste tagasipöör- 
dumisele. Ka Georgi vanemate 
pered kirjutasid 1920. a pöördu- 
mise Eesti Vabariigile, et tulla ta- 
gasi Eestisse, kuid mingil põhjusel 
see ei õnnestunud. 

Georg meenutab oma lapse- 
põlve: ,, Kasvasin koos oma noo- 
rema õe Liiliaga. Vanematel sündis 
veel kaks poega, kuid nad surid 
varsti pärast sündi. Minu esimesed 
eluaastad möödusid Vjatkamaal. 
Ühel päeval tuli vanaema Anna 
meie juurde uudisega, et vanaisa 
Jacob Obrant vangistati. Vanaisal 
oli Arhangelskis oma saeveski, mis 
konfiskeeriti koos kogu muu va- 
raga. Vanaisa kuulutati ,, kulakuks“ 
ning ta pandi vangi. Selle uudise 
peale otsustasid mu vanemad sõita 
perega Kirovist ära rahulikumasse 
ja ohutumasse kohta — Pihkvasse, 
kus elas isa vend August. Onu töö- 
tas kohalikus apteegis farmatseu- 
dina. Pihkvas elas meie naabruses 
ka teisi Eesti peresid. Vanaisa Jaco- 
bil õnnestus vanglast põgeneda ja 
läbi raskuste tulla salaja Pihkvasse. 

8-aastane Georg (esimeses reas paremalt teine) koos õe (paremalt kolmas), ema 
(teises reas paremalt teine) ja onude abikaasade ja nende lastega pärast isa ja onude 
arreteerimist. 


Vanaisa tervis muutus järjest keh- 
vemaks ning 1935. aastal ta suri 
haiguse tagajärjel. Samal ajal sai 
NSV Liidu Siseasjade Rahvakomis- 
sariaat (NKVD) teada, kus vanaisa 
on, ning tuli teda kinni võtma, kuid 
nad leidsid vanaisa kirstus lama- 
mas. 

Pihkvas oli meil maja ja suur 
aed. Isa tegeles töö kõrvalt mesin- 
dusega ja käis minuga kalal. Kui isa 
töölt tuli, siis tõi ta meile alati 
midagi maitsvat. Aastad 1937 ja 
1938 olid sünged. Ema ja isa rääki- 
sid sageli sosinal köögis mingitest 
NKVD-meestest ning linnas ringi 
sõitvatest autodest, mida nimetati 
»mustadeks varesteks“. Varsti tuli 
kuuldus, et üks eesti mees meie tä- 
navalt vahistati. Jõudis kätte 1938. 
aasta 31. märts, mis jäi mulle ala- 
tiseks meelde ja mis muutis meie 
pere saatuse täielikult. Oli õhtu. 
Kuulsime tugevat koputust uksele. 


Isa läks ja avas ukse. Kaks meest 
sisenesid. Ema, mina ja õde pandi 
seina äärde seisma. Mina olin siis 
kaheksa, õde viieaastane. Üks mees 
hakkas meie asjades tuhnima, 
visates osa asju põrandale ning võt- 
tes asju, mis neid huvitasid. Mina 
hakkasin kõva häälega nutma. 
Teine mees ütles mulle, et ära nuta, 
isa tuleb tagasi. Seejärel kästi isal 
riidesse panna. Isa kallistas ema, 
mind ja minu õde ning läks mees- 
tega kaasa. Tagasi ei tulnud ta enam 
kunagi... 

Järgmisel päeval tõi üks naine, 
kes töötas arestimajas koristajana, 
isalt kirja, kus isa rääkis, et teda 
süüdistatakse asjades, mida ta pole 
eluski teinud. Isa saatuse teada- 
saamiseks sõitis ema Moskvasse, 
kus talle teatati, et isa on surnud ja 
et nõuti, et ta enam kelleltki midagi 
selle kohta ei küsiks. Arhiiviand- 
metest oleme nüüdseks teada 


Foto: erakogu 


saanud, et ta lasti maha St. Peter- 
buris (tol ajal Leningradis) 15. juu- 
lil 1938. a ning maeti Levašovo 
memoriaalkalmistule, kuhu on 
maetud veel üle 4500 eestlase, kes 
lasti maha sõjaeelsetel aastatel. 
Pärast isa arreteerimist saadeti 
meid kui ,riigireeturi“ perekond 
Kirovi oblastisse. Esialgu elasime 
vanaema, tädi ja onu juures, kõik 
ühes toas. Hiljem sai ema kohalikus 
sööklas laojuhatajana tööle ning 
saime tema töö kaudu korteri. See 
oli väga raske aeg, algas nälg. Tänu 
sellele, et ema töötas sööklas, meie 
peres nälga polnud ning ema aitas 
ka teisi. Olid õudsed ajad, oli palju 
vargusi ning tapmisi. Teel kooli, 
pidin ma mööduma rongijaama 
ladudest, mille uksed olid lahti ja 
need olid täis surnud inimkehasid. 
See vaatepilt oli õõvastav. Räägiti, 
et need olid küüditatud inimesed, 
kes surid teel Siberisse, peamiselt 
rongis ärakülmumise tagajärjel. 
Ema vend Alfred võttis vahetult 
osa meie kasvatamisest. Kuna ta 
põdes tuberkuloosi, siis teda sõtta 
ei saadetud. Tänu sellele, et ta töö- 
tas sõjarelvade töökojas, peeti teda 
sõjaveteraniks ning tal avanes või- 
malus pöörduda perega Eestisse. 
Kuna tal enda peret polnud, siis ta 
kirjutas oma dokumentides minu 
ema (ehk oma õe) oma abikaasaks 
ning minu ja mu õe oma lasteks. 
Nii meil õnnestus sõita Eestisse. 
Tuttavad eestlased aitasid meil leida 
väikese korteri Tallinnas Keskturu 
lähedal. Kord linnas jalutades, nä- 
gin ma kuulutust õppimisvõima- 
lustest Merekoolis. Tegin sisse- 
astumiskatsed edukalt ära. Õpin- 
gud sujusid hästi, käisin merel 
praktikal ning kirjutasin lõputööd. 
Enne diplomitöö kaitsmist aga juh- 
tus midagi, mida ma väga kartsin. 
Mind kutsuti Merekooli partorgi 
kabinetti. Süda lõi rinnus poole 
kiiremini, aimasin, et midagi on 
halvasti. Astudes kabinetti, küsiti, 
kus on minu isa. Merekooli astudes 
olin teadlikult maha vaikinud isa 
saatuse. Vastasin, et isa on surnud. 
Nad ütlesid: , Me teame kõike.“ 


Nad olid välja uurinud, et olin 
»Tiigireeturi“ poeg. Vahetult enne 
lõpetamist arvati mind Merekooli 
õpilaste nimekirjast välja ning anti 
kaasa iseloomustus, kus oli kirjas, 
et mind ei soovitata ühessegi kesk- 
eri ega kõrgkooli ning ühelegi juh- 
tivale tööpostile. Olin ahastuses ja 
ei teadnud, kuhu minna, mida teha. 
Minu plaanid olid purustatud, tule- 
vikuteed suletud. Ainukese välja- 
pääsuna nägin vabatahtlikult siit 
ilmast lahkuda ning otsustasin 
sõita jalgrattaga veoauto ette. Ime- 
kombel jäin ellu, terveks, ainult 
jalgratas sai kõvasti kannatada. 
Veoauto juht oli väga ehmunud, 
küsis, kas ma olen hulluks läinud. 
Vastasin, et vist küll. Esimene kord 
ei õnnestunud, plaanisin teist korda. 

Sel ajal oli minu tädi Aliide Ju- 
mala juurde pöördunud. Kuigi 
minu vanaema Anna oli luterlane 
ja luges Piiblit, siis millegipärast ei 
rääkinud ta meile kunagi Jumalast. 
Tädi Aliide, kes oli hakanud kirikus 
käima, kutsus korduvalt ka mind 
kaasa. Lõpuks nõustusin ühel pü- 
hapäeval temaga kaasa minema 
Immaanueli Evangeeliumi Krist- 
laste Vabakogudusse, mille pas- 
toriks oli Johannes Laks. Oli jõulu- 
aeg. Kohe esimesel koosolekul 
andsin oma elu Jumalale ning mu 
elu muutus täielikult. Sain süda- 
messe rahu ning mõtte elamiseks. 
See oli minu elu pöördepunkt. 
Hakkasin koguduses laulma, osa 
võtma palvekoosolekutest. Kuna 
meie pere elamine oli väga väike, 
siis hakkasin käima palvetamas 
surnuaias, seal oli hea ja rahulik. 
Võtsin ka teisi noori sinna kaasa 
palvetama, kuid mitte kõigile ei 
meeldinud surnuaias palvetada. 
Ühes kristlikus pulmas sain ma 
tuttavaks oma tulevase abikaasa 
Jekaterinaga, kes tol ajal külastas 
Tallinna Kalju vene baptistikogu- 
dust. Järgmine kord kohtusin 
temaga Mäetehnikumis, kus ma 
tänu Jumala imele sain õpinguid 
jätkata. Algas Jekaterina ja minu 
sõprus. 1953. aastal me abiellusime. 
Pulmad olid tagasihoidlikud, pas- 

Georgi 90. juubel 23. märtsil 2020. Fotol 
nooremate tütarde Marika ja Veronikaga. 
Eriolukorra tõttu jäi juubelipidustus kõi- 
kide laste ja lastelastega ära. 


tor õnnistas meie abielu enda juu- 
res kodus. Kõige kallihinnalisem 
kink, mille saime, oli Piibel, kust 
saime õpetust kogu eluks. Vaata- 
mata iseloomustusele, mis mulle 
Merekoolist kaasa anti, olen ena- 
miku oma elust töötanud juhtivatel 
kohtadel ja tippspetsialistina nii 
kaevanduses, ministeeriumis kui ka 
juveelitehases. Jumala tulekuga 
minu ellu muutus kõik. Ma tänan 
Issandat, et Ta päästis mu hinge!“ 

Georgil ja Jekaterinal sündis viis 
last: Georg, Elvira, Liilia, Marika ja 
Veronika. Neil on 12 lapselast ning 
13 lapselapselast. Georgi edasisest 
elust ja teenistusaastatest EMK 
Tallinna vene koguduses saab lu- 
geda ajakirja “Koduteel” 136. numb- 
rist, mis ilmus märtsis 2020. 


Georgi eluloo aitas kirja panna tütar 
VERONIKA FJODOROVA, 
EMK Tallinna vene kogudus 

Mälestuskilde Hugo Oengost - 
pastorist, superintendendist ja 


teadlasest 


»Pidage meeles oma juhatajaid, kes 
teile on rääkinud Jumala sõna, pi- 
dades silmas nende elukäigu lõppu, 
võtke eeskujuks nende usk.“ (Hb 
13:7) Eriliselt väärtustab Jumala 
sõna »,usku, mis läbikatsutuna lei- 
takse palju hinnalisem olevat kul- 
last, mida tules läbi proovitakse. “ 
(1Pt 1:7) 

Kui me küsime, miks vend Hugo 
Oengo oli ja on veelgi meile nõnda 
tähtis? Üpris kindlasti ka sellepä- 
rast, et temas oli seda tules läbi- 
proovitud usku, mis on palju hin- 
nalisem kullast. Ta kandis endas te- 
male kui Kristuse ustavale sulasele 
löödud haavade arme. Need olid 
tema aumärgid. Ta pidas neid kalliks. 

Hugo Oengo sündis Haapsalus 
12. detsembril 1907 Hiiumaalt 
pärit kaugesõidukapteni 9-lapse- 
lisse perre kaheksandana. Pühen- 
dunud kristlasest ema viis väikese 
Hugo Haapsalu metodisti kogu- 
duse pühapäevakooli. Kindel otsus 
usaldada oma elu Jumala kätesse 
sündis tema 17. eluaastal. Issand 
Jeesus sai tema Päästjaks, ülimaks 
autoriteediks ja tema valikute 
prioriteediks ka siis, kui Kristusele 
ustavaks jäämise hinnaks oli loobu- 
mine tööst professorina Tallinna 
Polütehnilises Instituudis, mille ta 
oli lõpetanud kuldmedaliga. Sa- 
muti loobumine tööst Teaduste 
Akadeemias ja mujal, kus vajati sü- 
gavate teadmistega spetsialisti. Aga 
selline oli nõukogude okupatsioo- 
niaja ateistliku ja vägivaldse režiimi 
karm tegelikkus. Kuid ajadistantsilt 
tagasi vaadates näeme siingi Jumala 


Hugo Oengo Hugo Oengo 


JUTLUSED 


Tere rmt 


JUTLUSED | 


Elme vaat 

imelist plaani Tema ustava sõbra 
elus. Vabastatuna kõigist teadlase 
karjääriga seotud ülesannetest, pü- 
hendas ta ennast jäägitult Kuning- 
riigi tööle. Mulle on meelde jäänud 
ta sõnad: ,, Maailmas on palju inse- 
nere, kuid töötajaid Jumala põllul 
vähe.“ Jumal kinkis talle oma püha 
võidmise, kasutades teda mitmel 
pool ja paljude õnnistuseks. Sõ- 
num, mida ta kuulutas, kutsus ju- 
malatuid Jumala juurde ja usklikke 
üles südame ja elu puhtusele, et olla 
täidetud ja juhitud Pühast Vaimust. 
Teda iseloomustab ka sügav 
austus Jumala sõna vastu. Jutluse 
alusteksti lugemisel manitses ta 
kuulajaid: , Pange hoolega tähele, 
Jumala sõna on autoriteet, mitte 
niivõrd minu kommentaarid.“ Kui- 
gi ka need osutusid autoriteetseiks, 
sest ta sõnum toetus alati sõnale. 
Ja pole siis ime, et iga tema jutlust 
oodati alati suure igatsusega. 
Hugo Oengo palvetas paljude 
haigete eest. Ka minu eest, kui ma 
olin teismeeas haigestunud kopsu- 
tuberkuloosi. Ma sain sellest tõvest 
täiesti terveks. Oengol oli silma ja 
südant näha ja aidata inimesi, kes 
olid sattunud kitsikusse. Ehk val- 
gustab tema elu seda külge järg- 
mine lugu. Urve, minu abikaasa, oli 
alles varateismeline, kui ta armas- 
tatud isa suri. Urvel koos ema ja 
vennaga tuli üle elada raskeid aegu, 
kuni jõudis kätte päev, mil polnud 
enam leibagi laual, rääkimata 
muust. Just sellel päeval külastas 
neid pastor Hugo Oengo. Tal oli 
hingehoolduslik vestlus sügavas 

leinas lesega. Siis ta palvetas tema 
ja ta laste eest ning lahkumise eel 
tundis Oengo ka huvi, pere iga- 
päevase toimetuleku kohta. Urve 
ema püüdis näida optimistina ja 
vastas, et kõik on korras. Pastor 
lahkus, kuid hetke pärast tuli tagasi 
ja ütles talle omase karmivõitu 
tooniga: ,Õde, sa ei rääkinud tõtt. 
Issand käskis selle siia jätta.“ Asetas 
ümbriku lauale ja lahkus kiiresti 
toast. Hiljem aga jutustas Urve ema 
vend Oengole kogu tõe nende olu- 
korrast tol kriitilisel päeval. Oengo 
tänas Jumalat, kes oli teda juhtinud 
õigel ajal õigesse kohta ja rõõmus- 
tas, et ta oli olnud sõnakuulelik Ju- 
mala märguandele. 

Hugo Oengo sai ärakutse siit 
Taevakoju pühapäeval, 10. det- 
sembril 1978. Saatsime ta viimsele 
teele koos suure rahvahulgaga Ole- 
viste kirikust. Armastatud pastori 
Hugo Oengo lahkumisest on möö- 
dunud üle 41 aasta. Tema jutlused, 
mis Tallinna metodisti koguduses 
(Mere puiestee kirikus) omal ajal 
said lintidele ja paberitele talle- 
tatud, kõnetavad meid ikka veel. 

Pastor Stanislav Sirel on kirjas- 
tanud kaks raamatut kokku 97 
lühisõnumiga Hugo Oengo peetud 
jutlustest. Julgen neid kõigile soo- 
jalt soovitada, olles veendunud, et 
Jumala sõna ei tule tühjalt tagasi, 
vaid teeb ära selle hea töö, milleks 
ta on välja läkitatud. 


Rahusooviga, 
vend OLAV PÄRNAMETS 


Logosesse on saabunud II osa EMK omaaegse superintendendi Hugo 
Oengo jutlusi aastatest 1961—1966 (1 osa sisaldab jutlusi 1960—1961). 
Hugo Oengo oli ehitusinsener, tehnikateadlane, Tallinna metodisti 
koguduse pastor ning kauaaegne EMK superintendent. Oengo jut- 
lustekogud on koostatud tema kaasaegsete omal ajal kirja pandud 


märkmete põhjal. 


Esimese raamatu hind on 8,50€, teise raamatu hind on 7€. 
Osta saab Logose raamatupoest pood.logosogmail.com 5198 3555. 


Jutlustekogumiku 
esitlus 


Pühapäeval, 15. detsembril 2019 
toimus Rakvere nelipüha koguduse 
jumalateenistuse raames meie 
endise superintendendi Hugo 
Oengo jutlusteraamatu - esitlus. 
Sündmus leidis aset kell 14, et saak- 
sid tulla külalised ka teistest ko- 
gudustest ja kaugemalt. Sisse- 
juhatuseks rajas kohaliku metodisti 
koguduse pastor Taavi Hollman 
silla vend Oengo kaasaja ja prae- 
guse põlvkonna vahele. Pastor 
Sireli abikaasa Epp jutustas peast 
H. Oengo elulugu nagu lähedase 
usuvenna oma. Seiku jumalasulase 
elust jagas Oengo tütar Helgi Een- 
maa. Sõnavõtte oli armas kuulata 
ka hea keelekasutuse tõttu. 


VAIKE KASEKAMB, 
Räpina kogudus 


Raamatusoovitus 


Trükist on saabunud Kenneth 
J. Collinsi raamat ,,Piibellik Tee 
Päästeks“ Wesley teoloogia tuum. 
Raamatu autor ütleb, et wesley- 
liku päästmise tee eesmärk on kanda 
uskujad avaramasse maailma, kui 
nad olid varem kujutlenud: usu 
kaudu Jumala juurde ja armastuse 
kaudu oma ligimeste juurde. Tõe- 
poolest, armastuse kaudu toimiv usk 
on selle püüdluse keskmes, milles 
inimsüdames toimuv hoiakute ja 
suhete muutus avaldab mõju nii 
ligimesele kui ka maailmale laie- 
malt. 
Raamatu saab endale soetada Lo- 
gose raamatukauplusest Tallinnas. 
Telefon: 6688499, 5198 3555 
E-mail: pood.logosogmail.com 


KIRIKUELU 100 AASTAT TAGASI 
Metodisti kiriku elust annavad aimu Kristliku Kaitsja artiklid. 


»Kristlik Kaitsja“ saab Eestimaa Piiskopliku Methodisti kiriku poolt 
välja antud ja ta saab ikka selles mõttes oma lugejate ette ilmuma 
mis mainitud koguduse alustaja Johannes Wesley omale kohuseks 
tegi: ,,Maailm on minu kihelkond ja hingesid peasta minu elukutse.“ 
Selles vabas ja laialises mõttes on see kogudus kakssada aastat 
tööd teinud ja selle ajajooksul kõige suuremaks üle maailma vaba 
koguduste seast kasvanud, kirikute, liikmete, jutlustajate, misjonä- 
ride, diakonide, halastaja õdede, universiteetide, õppeasutuste, 
laste varjupaikade, haigemajade, vaestemajade ja mitmesuguse 
vaimuliku kirjanduse poolest. See on selgeks tunnistuseks, et Kris- 
tus seal elab ja oma tööd õnnistab, kus jumalik vabadus valitseb. 

Piiskoplik Methodisti kirik on ikka hingede peastja kirik olnud 
ja selleks tahab tema ka ikka jääda. Tema eessiht ei ole mitte ini- 
mesi teistest kogudustest oma juure kutsuda, ja neid uskuma õpe- 
tada, nagu oleks ainult Methodisti koguduses üksi õnnistus lei- 
da. Methodisti kiriku eesmärk on kõigi inimestele puhast evangee- 
liumi kuulutada, neid Kristuse juure kutsuda, ja neile pühitsuse teed 
näidata. /.../ Selles mõttes tahab tema ka edaspidi töötada, kadu- 
nuid üles otsida, neid Kristuse juure juhatada, pühitsuses edasi õpe- 
tada, ja usklikute seas ühte meelt kasvatada, kus enam kogudusest 
ja kombedest ei kiidelta, vaid Kristusest ja tema ristist. Maailm on 
selle kiriku kihelkond ja hingesid peasta tema elukutse. Püüdku 
seda iga Piiskopliku Methodisti koguduse liige tähele panna, selles 
mõttes töötada, ja seda ka oma eluga ülestunnistada. Siis on Jumal 
meiega, ja meie töö kannab vilja. 


Kristlik Kaitsja 1. number (mai 1920) 


TEATEID KODUMAALT 


Õpetaja M. Hyvönen, kes oli soomlaste saadikuks viimasel ,,EL“ 
(Epworth Liiga — Koduteel toimetus) konverentsil Kuressaares, kirju- 
tab oma reisimuljetest pikemalt soomekeelses ,,Rahusõnumites“, 
millest siin toome osa tõlkena: 

»Konverents Kuressaares ja ringreis kogudusis oli väga õnnis- 
tusrikas. Minu südant rõõmustas eriti see, et noored töötasid hul- 
gana kaasa. Noori mehi oli kogudusis rohkesti ja igaüks võttis 
tegelikult osa koguduse tööst. Kristlikus Eestis on pääle tungimas 
ja kõigi meeled on pöördud edasirühkimisele. Ühtekuuluvuse tunne 
on tugev, kuid siiski vaba kitsarinnasusest. Metodismil on Eestis tu- 
levikku, sest tema juured on rahvas. Lootustäratav on see, et tööst 
võtab osa ordineeritud õpetajate kõrval 150 kohalikku jutlustajat, 
kes oma vaba aja pühendavad evangeeliumi teenistusele. Metodis- 
tide vaim on tuline, meel karastatud ja pilk ettepoole juhitud. 
Armastus õdede ja vendade vahel on apostellik. 

Eriti väärib noorte töös nimetamist laul ja mäng. Igas koguduses 
on laulukoor, mõnes isegi mitu, sega- ja meeskoore, orkester jne., 
kes jumalateenistustel innuga kaasa aitavad. Igaüks on ustavalt 
kohal ja täidab hoolega oma kohust.“ 


Kristlik Kaitsja, november 1933 

JULGUSTUS 


Langemine 


Jutlustajana hinnatud Hugo Oengo sõnumid kõlavad aktuaal- 
setena ka tänapäeval. Koduteel pakub võimalust osa saada 
Hugo Oengo jutlusest, mis ilmus Kristliku Kaitsja veergudel 


oktoobris 1935. 


Nägin maantee ääres suurt kaske, 
mille tüvi oli murdunud peaaegu 
poolel kõrgusel ning ülemine osa 
langenud põiki üle maantee, vigas- 
tades maantee ääres olevas aias 
mitmeid inimesi. 

Kuna torm sel päeval ei olnud 
väga tugev, siis pidi tüve murdumise 
ja katastroofilise langemise põhjus 
peituma puus endas. Murdunud 
kohta vaadeldes selgus, et tüvi oli 
seest mädanenud ja pehastunud, 
kuigi puu väliselt oli terve ning 
lehis. 

Selle vägeva kase langemine 
suvetormis meenutas minule neid 
paljusid langemisi, mida näeme 
usuliselt edasipüüdvate inimeste 
juures. Minule näib, et ka siin ei ole 
mitte tormid, s. o välised põhjused: 
kiusatused, raskused ja katsumised, 
või teised inimesed, usklikud, ko- 
gudus jne, nii suured süüdlased, et 
peaksid paratamatult langemisi 
esile kutsuma, vaid enamal jaol juh- 
tudel on tegemist sisemiste viga- 
dega, pehastunud südame ja mäda- 
nenud juurtega — millele paratama- 
tult kunagi pidi järgnema lange- 
mine. 

A 

On kuidagi nii välja kujunenud, 
et suvisel ajal noored usklikud ena- 
masti märkavad, et nad on lange- 
nud kas suuremal või vähemal mää- 
ral, sellepärast on nüüd suve lõp- 
pedes kohane jälgida neid põhjusi, 
mis viivad usklikke langemisele. 

Langemise põhjused ja lange- 
mise viisid on mitmesugused. 

Ühed langevad sügavamale maa- 
ilma ja patuellu, ning meie ütleme, 
et nad on usust ära langenud. Tei- 
sed langevad võib olla ainult enese 
teades mõnda üksikusse pattu, tui- 
musesse või leigusesse, mõni jätab 
ainult piibliuurimise, mõni palve- 
elu. Kõikide langemiste ühiseks tun- 
nuseks on allaminek sellest elu- 

tasapinnast, milleks Jumal meid on 
üles äratanud. 

Miks langevad siis usklikud? Üks 
langemise põhjusi on ebaõige 
usuline alus (Mt7:24-27). Kõi- 
kide usuline elu ei tugine uuesti- 
sünni (Joh. 3:3-6) alusele ja selle- 
pärast on neil ka võimatu elada uut 
elu (vaata Rooma 7. p). Oma tahte- 
jõule toetuv usuelu ja vagadus kao- 
tab ühel või teisel juhul oma tõelise 
sisu ning kutsub esile kas nähtava 
või sisemise, teistele nägematu, lan- 
gemise. 

Teine langemise põhjus on 
poolik usuline alus.Kordon 
inimene küll sisemist uuendust läbi 
elanud, kuid lihameel ei ole sur- 
male antud. Uus ja vana inimene 
elavad kõrvuti ühes isikus ning vana 
on kuidagi mõjukam ning kipub 
aeg-ajalt jälle allapoole seda, mida 
uus on ehitanud. Sellist ebamäärast 
elu elavad paljud meie usklikud — 
nad kõiguvad Rooma TZ. p. ja 8. p. 
olukordade vahel. Nad tunnevad Ju- 
mala Vaimu uuendavat jõudu, kuid 
ei anna sellele täit võimalust endas 
tegutsemiseks. Keegi nimetab selli- 
seid ,,poolikult päästetud usklikku- 
deks“. Mõned neist on olnud kind- 
lasti kord täielikult päästetud, kuid 
on hiljem tahtnud end jagada maa- 
ilma ja Kristuse vahel. Kahesugu- 
sele eriomadustega aluspõhjale 
toetuv ehitis praguneb paratamatult 
ning langemise võimalused on alati 
olemas. 

Mõlematel juhtudel kaob lan- 
gemise hädaoht, kui rajatakse õige 
alus, mis teostub uue ja täieliku an- 
dumuse kaudu. 

Mitmed usklikud langevad selle 
tõttu, et nadon kordteinud 
mõnesuure veaomausu- 
ellu-on kas Jumala Vaimule vas- 
tu hakanud, mõnda salapattu endas 
hellitama hakanud, mõne ilmaliku 
harjumuse omandanud või maa- 


Foto: EMK arhiiv 


Hugo Oengo 


ilmaga end mõnel viisil sidunud. 
Sellised vead, kui neid ei kõrval- 
data, saavad alatiste langemiste 
põhjusteks. Torn, mille üks osa on 
ehitatud viltu, ei või jääda püsima, 
kuigi edasi ehitatakse otse. 

Viga tuleb ennem kõrvaldada — 
patust loobuda, Jeesuselt uut 
andestust paluda ja usus vastu võtta 
ning üles tunnistada oma 
viga kas koguduses või üksikule 
usaldatavale usklikule sõbrale, nii 
kuidas Jumal selleks märku annab — 
ja siis võib loota, et langemise oht 
on eemaldatud. 

Palju usklikke langevad h o o- 
letuse võiliigjulguse 
tõttu. Meie peame pattu ja kuradit 
kartma ja teadma, et kiusatuste 
vastu on ainult üks võitlus olemas ja 
see on: võidelda end läbi lainete 
Kristuse varju. Paljud võitlevad pa- 
tuga, harjutavad oma jõudu, püüa- 
vad olla valvsad, kuid langevad 
ometi, kui nad ei ole Kristuse sees, 
s. o lakkamatus ühenduses Temaga. 
Meie hooletus seisab selles, et meie 
võime rahulikult elada päevi või ka 
nädalaid, ilma et meie oleks Kristu- 
sega ühenduses (2. Kor. 13:5). Puu, 
mille soontest enam mahl läbi ei 
voola, kuivab ning kuivanud puu 
võib murduda ootamatult, sest ta on 
habras. 

On veel üks põhjus, miks mit- 
med usklikud, eriti aga noored usk- 
likud, sageli ootamatult ja kiiresti 


sügavale langevad, ja see on, et 
nad ei oska pidurdada,kui 
nad kord on hakanud juhulikult lan- 
gema. Ei ole lootust, et langev keha, 
mida millegagi ei pidurdata, ise- 
endast peatuks langemisel, või 
et langemise kiirus väheneks - see 
pigemini veel kasvab. Paljud uskli- 
kud, kui nad on langenud, lähevad 
ükskõikselt edasi — löövad lootuse- 
tult käega: ,, Ah, minust ikka usklik- 
ku ei saa, ma langen ju nii sageli.“ 

Ma mainin mõningaid pidureid, 
mida võib ja peab ikkatar- 
vitama, olgu langemine usuelus üks- 
kõik kui suur ja kui pöörase kiiru- 
sega. 

Paulus ütleb: ,,Paluge lõpmata 
Jumalat“ (1. Tes. 5:17). Keegi noor, 
kelle sisemine usuelu oli mitmeti 
alla langenud, ütles: ,Ma ei palugi 
enam, mis sellest kasu.“ Ma ütlesin: 
»Palu alati, palu ka siis, kui lange- 
mise kiirus on nii suur, et sinul min- 
git lootust pole; palu ka siis, kui 
süda on juba täiesti tuim, sest palve 
on tähtsaim pidur langemise teel.“ 
— Palve on tee, mille kaudu süda 
uuesti võib elavaks saada, ja kui see 
on kadunud, milline teine abinõu 
peaks paremini suutma viia lange- 
nud hinge Kristuse juurde tagasi? 

Teine pidur on: usalda Jumala 
armastust ka siis, kui sa oled ka- 
dunud poja sarnane - tea, et kodus 
ootab ikkagi veel isa, kuigi poeg on 
kaugel. Looda sellele armastusele 
ja siis, kui sa seda korduvalt oled 
kurvastanud, sest Kristus käskis 
juba inimesi 70x7 korda üksteisele 
andeks anda, kui palju enam korda 
annab Ta ise inimesele andeks. Ära 
arva, et sa ei ole enam Jumala laps 
— sa oled Jumala laps ka siis, kui sa 
oled kadunud poeg, sest olnud asja, 
s.o meie uuestisündi, ei saa ükski 
asi olematuks teha, kuigi meie selle 
õigused oleme ajutiselt kaotanud — 
Isamajas need ootavad meid. 

On veel tähtsaid pidureid: ära 
jäta piibli lugemist, sest selle kaudu 
võib avaneda tee tagasi; ära loobu 
koosolekutel käimast ja usklikku- 
dega kokku puutumast, sest need 


võivad sinus äratada igatsuse Kris- 
tuse järele ja juhatada sinule teed 
sinna; ära andu meelega pattudele, 
mõteldes, et kord peab niikuinii 
uuesti andeks paluma, üks enam või 
vähem. Tea, et meelega tehtud patu 
andekssaamisega on lugu raskem 
kui nõrkuses või hooletuses tehtud 
patuga. Tunnista oma langenud olu- 
korda mõnele usaldatavale sõbrale, 
et teie võiksite koos paluda, või et 
tema teaks sinu eest paluda. 


Foto: Kristo Klausson 


Eestpalve on parim pidur ka 
nende langemise teel, kes enamise 
ei märka midagi teha enda heaks. 
On halb, kui kogudustes ja noorte- 
ühingutes hakatakse neid arvus- 
tama, kes on jäänud tuimaks ja 
sisemiselt või väliselt langenud — 
parem on nende eest lakkamatult 
paluda. 


HUGO OENGO 


»Kristlik Kaitsja“, Eesti Piiskopliku Metodisti kiriku häälekandja, 
ilmub 1 kord kuus. Tellimise hind 1 aasta peale postiga 150 snt. Üksiknumber 15 snt. Tellimise aadress. 


Vastutav toimetaja ja väljaandja õp. M. Prikask. 


M. Prikask, Kuresäar. 


J. Treufeldtii £ A. Kallusše trükk Kuresaares 1932. 

JULGUSTUS 


Sõimav Mihkel 


Württembergis elas korra talunik, kelle nimi oli Mihkel. 
Ta armastas kõnelda oma päästmisest ja oli uhke sel- 
lele. Kuid külas ei pööratud tähelepanu tema juttudele. 
Nii käis ta pühapäeviti naaberkülas tunde pidamas, 
kus kurtis ja palvetas oma küla kaaskodanikkude pä- 
rast. 

Ühel pühapäeval küsis keegi võõras: 

»Kui kaua teie olete juba päästetud?“ 

,:20 aastat.“ 

»Ja teie olete kogu aeg elanud selles külas?“ 

Seda küll!“ 

»Ja Kogu selle aja kestel pole veel ükski päästmi- 
sele tulnud?“ 

»Ei, selles viga seisabki, sellepärast ma olengi nii 
kurb.“ 

»õiis ei ole küll teie enese kristlusega kõik korras!“ 

»Kes on mind laimanud?“ ägestus Mihkel. 

»Ei keegi, mina oletan seda teie oma sõnadest.“ 

»Jah,“ arvas Mihkel häbistatult, ,,ma saan tihti kur- 
jaks ja sõiman siis nii, et pool küla kuuleb, ja naabrid 
ütlevad: Mihklil on jälle paha tuju!“ 

Kui Mihkel seekord koduteel läbistas põõsastikku, 
põlvitas ta maha ja palus: 

pÄrmas Õnnistegija, ma olen alati palunud, et tei- 
sed saaksid päästetud, aga minu enese juures on viga. 
Ma ei taha enam kuri olla. Aita Sina mind!“ 

Siis läks ta vaikselt koju. 

Terve öö ei saanud ta magada, vaid ahastas ja 
palus. 

Esmaspäeva hommikul läks ta õue ja nägi kõiksugu 
asju puus rippumas, mis sulane sinna oli unustanud. Ta 
tundis, et temas ägedus keema hakkas, kuid ta surus 
selle alla, läbistas õue, kuni ta sulase leidis, ja ütles 
talle siis rahulikult: 

»Parem on, kui asjad ei ripuks puu otsas.“ 

Sulane tundis piinlikkust ja vastas kõrva tagant 
sügades: 

»Ah, need ma unustasin, seda ei pea enam juh- 
tuma.“ 

Oleks talunik teda nagu harilikult kõiksugu looma- 
ajast ja laudast päritolevate nimedega ristinud, oleks 
ka tema lõpuks tooreks läinud. Aga nõnda ... 

Kööki tuli Mihkel silmapilgul, kui teenija kausi 
põrandale pillas. Noh, nüüd, nüüd juhtub midagi! Tüd- 
ruk pani käed võitlusvalmilt puusa. Ta on heast pere- 
konnast ega luba enesele kõike ütelda. Halvemal juhul 
võib ta koha ülesütelda. 

»Noh,“ ütles Mihkel, ,,sul on vist eneselgi kahju ilu- 
sast nõust.“ 

Käed vajusid alla, teenija kummardus, et korjata 
kilde, ja vastas siis: 

Seda küll, ta maksab ju raha.“ 

Õhtul külastas neid naabruses töötav sepp. 

»Kus teie mees kogu päeva on?“ küsis ta pere- 
naiselt. 

»Kus ta siis ikka olema peab? Kodus!“ 

»Ma ei ole teda täna sõimamas kuulnudki.“ 

»Ta ütleb, et tema on Päästjale lubanud mitte enam 
kurjaks saada.“ 

»Naabrinaine,“ ütles sepp, ,,see on paha. See tuleb 
suurest palvetamisest ja piiblilugemisest. Nüüd on 
need tema pähe mõjunud.“ 

Kui Mihkel kuni lõunani ei sõimanud, hakkas naab- 
ritel jube. 

Vallavanem otsustas Mihklit proovi peale panna ja 
teda vihastada. 

Ta tuli kahe kurja poisiga, kes püüdsid Mihklit igat- 
pidi ärritada. Kuid Mihkel ei lasknud ennast segada. 

»Mihkel,“ ütles vallavanem, ,,ma ei taha sind küll 
ässitada, hea koer saab isegi tigedaks, aga niisugust 
asja ei laseks ma enesele küll meeldida.“ 

Mihkel vastas naeratades: 

» On peaaegu kahju, et teie ei tulnud pühapäeval, 
siis ma oleksin võinud olla teie teenistuses. Kuid täna 
ei tohi ma enam.“ 

Nüüd näis, nagu oleks terve küla saanud Mihkli vas- 
taseks. Ta aknad löödi sisse, sigadel raiuti sabad tagant 
ja tehti muud säärast. Kuid Mihkel jäi rahulikuks. 

Järgmisel pühapäeval tuli sepp. 

»Mihkel,“ algas ta, ,,mina tunnen sind sest ajast, kui 
sa veel poisikene olid. Me istusime kõrvuti koolipingis, 
ma tean, et sul on äge veri. Mihkel, ole jälle toores! 
Kõnele, nii palju kui sa tahad oma päästmisest, ainult 
sõima jälle! Nõnda ei pea ma vastu. Kui aga sul õigus 
on, siis pean ka mina teistsuguseks saama.“ 

Siis lugesid nad mõlemad Jumala sõna, kõnelesid 
ja palvetasid. Ja kui nad viimase sõna ,,aamen“ ütlesid, 
ütles veel üks kolmas hääl ,,aamen“. See tuli Mihkli 
naiselt, kes seisis lahtisel uksel. 

»Mees,“ ütles ta, ,,sa oled mind aastaid piinanud, 
tehes mu elu maa peal põrguks, aga viimase nädala 
elasime paradiisis. “ 


Ilmus Kristlikus Kaitsjas mais 1938. 
Autor teadmata 

Uusraamat 


»Palves palutud - usus omatud** 
A. Kuum. 


Raamat toob 20 pilti ja lühikese ülevaate 
Metodisti kiriku -arenemisest üleilmlikus 
ulatuses, kuid ka Eesti ja eriti Tartu ko- 
guduse kohta. Raamatu peaaineks aga on 
auline palvekuulmise ime koguduse maja 
pärast ž 


Hind 25 snt., paremal paberil 35 snt. 
Tulu läheb kiriku ehitusfondi. 
Saada koguduse vanemailt. Tellida autorilt: 
Vallikraavi t. 18, Tartu. 

SOTSIAALTÖÖST KIRIKU ALGUSAASTATEL 


»ÜHISABI” 
TEGEVUSEST TARTUS 


Ühine seltskondlik vaeste toetamise 
mõte sai uue tõuke ,, Ühisabi“ ava- 
misega meie koguduse juures Tar- 
tus. Vaevalt on möödunud kaks 
aastat, kui väike sinepiivake on kas- 
vanud suureks puuks. On tekkinud 
samanimelised ühingud Tallinnas ja 
Pärnus ja samasihilised peaaegu 
igas Eesti linnas. Kuigi need asuti- 
sed kannavad veel ajutist iseloomu, 
loodame siiski, et leidub isikuid, kes 
vaeste aitamise teevad oma südame 
asjaks ja loovad alalist abiandmise 
korraldusi. 

Pühap. 15. nov. m. a. oli Tartu 
Ühisabi“ uue kodu avamine For- 
tuna t. 20. Ruumide kitsikust pole 
esialgu enam karta, kuna uus kodu 
koosneb kahest suurest kivimajast — 
endisest algkooli hoonest. Uutes 
ruumides on avatud öömaja ja seal 
asub ka ,,Palukeste Pank“. /.../ 

Imestama ja tänama paneb möö- 
dunud aasta aruanne. Vaatamata 
raskustele, mis sunnivad kokku 
hoidma, on ,, Ühisabi“ toetussumma 
kasvanud ja teeb välja aasta jooksul 
kr. 8045,85. Kui siia juurde arvata 
veel annetused natuuras ja ,,Palu- 
keste Panga“ sissetulekud, siis lähe- 
neb see summa niljonile sendile. 

Samuti on jagatud lõunate arv 
eelmise aasta arvust üle 10.000 suu- 
rem ja teeb välja 63,193 lõunat aas- 
tas. Peale selle riideid ja jalanõusi 
120 inimesele. 

Kui viimasel ajal on mitmed hoo- 
lekande alal tegutsenud ühingud 
hätta sattunud riigi ja omavalitsuste 
toetuste kärpimise tõttu, siis pole 
meil seda muret olnud, kuna ,,Ühis- 
abi“ summad on saadud viimseni 
seltskonna armastuse annetusist. 

Suuremaks toeks on olnud ja jää- 
vad ka tulevikus ,,Ühisabile“ meie 
sõprade eestpalved. Ja kui Jumal 
meid õnnistab, kas võiksime siis hä- 
bisse jääda?! 

Ühisabi on püüdnud ka mõndagi 
langenut võita Jumalale ja korrali- 
kule elule. Selleks on korraldatud 
kaks korda nädalas ,,Ühisabi“ ko- 
dus vaimulikud koosolekud, kus 
esineb ka abisaajate eneste laulu- 
koor. 


oe A A 


“Ühisabi” uus kodu Tartus 


Toome siinkohal ka ühe näite 
Ühisabi“ hooldamistöö tagajärge- 
dest, nagu sellest kirjutab ,Kaastöö- 
line“ nr 3 k.a. 

»Kaks aastat on möödas, kui 
»Mikk-Märt“ ,Ühisabisse“ tuli. Saa- 
des lõunasöögi, ei rutanud ta kohe 
minema, vaid püüdis kuidagi kasu- 
lik olla, kas puid saagides või vett 
tuues. Kui selgus, et tal pole korterit 
ega öömaja, otsustas juhatus tema 
võtta oma hoolealuseks. Väike la- 
hing tuli selle juures küll Märdiga 
läbi teha: ta põlgas nimelt kõigest 
südamest sauna ja oli ennast viimati 
pesnud alles möödunud suvel Ema- 
jões. Kuid Märt kaotas lahingu, kui 
talle teatati, et siis ta ka ,,Ühisabis- 
se“ jääda ei või. Seep, habemenuga 
ja uued riided on muutnud teda nii, 

et ta ennast enam isegi hästi ära ei 
tunne! 

Oleme palunud ,,Mikk-Märti“, et 
ta ennast tutvustaks ka , Ühisabi“ 
toetajaile, mida ta ka lahkesti lubas: 
»Minu nimi on Märt Mikk, Jüri poeg, 
sünd. 22. mail 1870. a. v. kal. järele 
Põltsamaa vallas. Lõpetanud küla- 
kooli. Poissmees. Põllutööline. Sise- 
mise haiguse tõttu muutus põllutöö 
võimatuks. Tartu tulin 1897. a., loo- 
tes linnas kergemat tööd. Kuid leid- 
sin, et siin olid juba kanged mehed 
ees ja mina ei suutnud nendega 
võistelda. Tuli leida sõpru, keda 
aidates siin ja seal sain nii palju, et 
kõht oli täis ja ulualuseks anti nurk 
sissesõidu hoovi kuuris. Vahete 
vahel tegin ka pisut äri, kuid müü- 
mine keelati Eesti ajal politsei poolt 
ära. Nüüd polnud muud teha, kui ot- 
sida prii korterit — rõukudes, heal 
juhul mõnes mahajäetud hoones või 
lodjas. Suvel võis eluga rahul olla, 
kuid talvel tahtis külm ära võtta. 
Rõukudes magasime siis mitmekesi, 
külg külge kõrval, et soem oleks. 
Viimasel ajal aga muutus ka söögi 
saamine raskemaks. Pealtnäha olin 
elujõuline mees ja sellepärast ker- 
jamine ei edenenud. Kui Ühisabi“ 
asutati, ei julgenud alguses tulla. 
Mõtlesin, see on paremaile, kuid 
nüüd olen oma eluga siin väga 
rahul. ““ 


Kristlik Kaitsja, mai 1932 


TÄNUAVALDUS 


tadest: 


Rõngust: sukki, kindaid jne. 


Laitsest, Jägalast. 


nende eest!“ 


Ühendatud Usklikkude Haridusseltsi Algkool ja Hoolekogu aval- 
davad tänu kõigile, kes on toetanud kuidagi kooli ja kehvi õpilasi. 
Saadetisi on käesoleva õppeaasta jooksul saadud järgmistest koh- 


Narvast: kleit, sukki, kindaid, pesuriiet. 


Nimetult kooli toodud toiduainete pakk. 
Rahasaadetisi: Tallinna ja Nõmme kogudustelt, Rõngust, Vigalast, 


Kõik saadetised on meid väga rõõmustanud, seepärast parim tänu 


Kristlik Kaitsja, aprill 1932 

TÖÖVALDKONNAD 


EESTI METODISTI KIRIKU 


/ TEOLOOGILINE SEMINAR 


au 


Tule ja omanda bakalaureusekraad! 


EMK Teoloogiline Seminar on üle 25 aasta tegutsenud 
riiklikult akrediteeritud rakenduslik erakõrgkool. 


Õppetöö toimub tsükliõppena kord kuus kolmapäevast 
laupäevani. Teeme koostööd metodisti koolidega 
Euroopas ja Asbury Teoloogilise Seminariga USA-s. 


Meie teoloogia ja misjoni õppekava on sisult: 


PIIBELLIK — vaimulikult ja eetiliselt kujundav efektiivseks kristlikuks teenimistööks ja misjoniks. 


J5 AKADEEMILINE -— ajaloolises kristlikus teoloogias juurdunud ja tänapäevaselt rakenduslik, arendades 
muutuvas maailmas vajalikke teadmisi ja oskusi. 


SX RAHVUSVAHELINE -— pakkudes võimalust omandada vajalikke teadmisi eesti, vene või inglise keeles, 
kasutades simultaantõlget. 


228 OIKUMEENILINE — võimaldades erinevatest kristlikest konfessioonidest tudengitel õppida koos, avar- 
dades oma nägemust Kirikust ning selle missioonist. 


S PRAKTILINE — andes võimalust ennast proovile panna, arendada kiriku- ja misjonitöös vajalikke oskusi 
ning konteksti tundmist. 


Pakume ka üheaastast praktilise teoloogia põhikursust, 
mille läbija saab vastava tunnistuse ning täiendõpet. 


Avalduste vastuvõtt 1. augustist 20. augustini 2020. a. 


www.emkts.ee | -seminar(memkts.ee 

Teoloogiline Seminar innustab kogudusi looma ja 
jüngerlust arendama 


Meie seminar võõrustas 5.-8. 
märtsini,Koguduse kasvu 
konverentsi“, mis oli organi- 
seeritud Euroopa metodistlike 
teoloogiliste koolide koostöö- 
võrgustiku toel ja koostöös As- 
bury Teoloogilise Seminariga. 


Metodistlike teoloogiliste koolide 
koostöövõrgustik sai alguse 21 aas- 
tat tagasi ja sinna kuulub praegu- 
seks 15 kooli. Aastast 2017 on kor- 
raldatud üliõpilaskonverentse ja äsja 
Tallinnas toimunu oli neist kolmas. 

Kogunemine Tallinnas oli aja- 
loolise tähendusega, sest kuigi tä- 
histasime piirideta Euroopas ava- 
tud võimalust sel viisil üle Euroopa 
kokku tulla, sulgusid vaid nädal 
hiljem Euroopas taas piirid ohtliku 
viiruse COVID-19 tõttu ja taolise 
konverentsi pidamine oleks olnud 
võimatu. Oleme Jumalale tänuli- 
kud sellise ajastuse eest, mis 
võimaldas kohale tulla osalejatel 
peale Eesti veel Soomest, Ühend- 
kuningriigist, Saksamaalt, Poolast, 
Iiri Vabariigist, Norrast, Rootsist ja 
USAst. Osalejate koguarv oli 84, 
neist 45 olid üliõpilased, esindades 
6 teoloogilist kooli. 

Konverents algas jumalateenis- 
tusega, mille sõnumis (Jr 1:4-10 
alusel) võrdles EMKTS rektor Eu- 
roopa metodismi ,, Jeremija het- 
kega“, tuues esile kolm õppetundi 
Jeremija elust: 

e Jumal väärtustab Jeremijat. 
Kuna Jumal näeb meid väärtus- 
likena, kutsub see meid üles näge- 
ma jumalikku väärtust iseendis ja 
oma ligimestes. 

e Kui Jumal meid kutsub, on meie 
osaks olla ustavad. Meie edukuse 
üle otsustamine jäägu Jumala 
osaks. 

e Jumalkutsub meid olema juhid, 
kes tegude kaudu sünnitavad loo- 
tust. Jeremija poolt põllu ostmine 
(Jr 32) ajal, mil kõik teised põlde 


müüsid, kajastas lootust olukorras, 
kus ei paistnud lootusekiirt. 
Konverentsi = peakõnelejateks 
olid Phil Meadows Asbury Teo- 
loogilisest Seminarist USAs (jün- 
gerluse teemal) ja Trevor Hutton 
Naatsaretlaste Teoloogilisest Kol- 
ledžist Ühendkuningriigis (kogu- 
duste rajamise teemal). Lisaks neile 
osalesid õpikodades meie oma se- 
minari õppejõud Douglas Chil- 
dress (jüngerluse ajaloolised mude- 
lid) ja Hindrek Taavet Taimla (in- 
tervjuud eesti koguduste rajajatega) 
ning piiskop Christian Alsted (15 
õppetundi koguduste rajamisest 
meie piirkonnas). Meeli Tankler ju- 
hatas õpikoda, kus mitmed üliõpi- 
laskonverentsi osavõtjad oma ette- 
kandeid tutvustasid. Konverentsi 
osaks oli ka Eesti ajalugu tutvustav 


loeng Eesti Muinsuskaitse Seltsi 
auesimehelt Trivimi Vellistelt, kes 
rõhutas kirikute olulist rolli Eesti 
iseseisvuse taastamise protsessis. 

Oleme sügavalt tänulikud kõi- 
gile, kes sellesse märkimisväärsesse 
üritusse panustasid ideede, organi- 
satsioonilise abi, finantside ja üri- 
tusel osalemisega. Täname kõiki 
partnereid, kes toetasid meid mate- 
riaalselt (sealhulgas õppejõudude 
kulusid kandes): ÜMK Globaalse 
Misjoni Kesknõukogu, ÜMK Kõrg- 
hariduse ja Kristliku Teenimise 
Kesknõukogu, Kodanikuühiskon- 
na Sihtkapital, Asbury Teoloogiline 
Seminar, Naatsaretlaste Kiriku Teo- 
loogiline Kolledž ja meie oma 
EMKTS. 


KÜLLI TÕNISTE, 
EMKTS rektor 

Lastetööst erolukorra ajal 


Nii nagu kõiki muid tegevusi, mõjutas eriolukord ka 
kiriku ja koguduste lastetööd. 

Pühapäevakoolitunnid jäid ära, sest kogunemisi ei 
tohtinud korraldada. Tallinna eestikeelne kogudus ja 
Pärnu Agape kogudus jätkasid lastejutluste tegemist 
veebi vahendusel. Pühapäevakooliõpetajad vahen- 
dasid lastele Piibliäpi ja ühenduse Lapsed Eestis ma- 
terjale. Pärnu Agape kogudus ja Tallinna venekeelne 
kogudus tegid interneti vahendusel lastetunde lugu- 
de, meisterdamiste ja muu põnevaga. Lastejutlused, - 
tunnid ja -materjalid on leitavad kodulehelt 
www.metodistikirik.ee. 

Aprilli algusesse planeeritud lastetöö tegijate koh- 
tumine Pärnus asendus videonõupidamistega inter- 
netis Zoomi keskkonnas. Lastetöö tiim tegi eriolu- 
korra ajal kaks üleskutset: Piiblilugude loomingu- 
võistlus lastele ja emadepäeval tehtud perepiltide saat- 
mine. 

Loominguvõistluse aluseks olid Jeesuse ülestõus- 
misele järgnenud lood. Lugude põhjal tehtud tööde 


ELMASTE T NET 108 


Lastetöö tegijate zoom koosolek aprillis 2020. 


LASTETÖÖST EMK ALGUSAASTATEL 


Foto: Lea Kübar 


hulgas oli joonistusi, 3D-pilt, koomiks ja fotoseeria, 
kus Aseri pühapäevakoolilaste abiga lavastati lugu 
Johannase evangeeliumi 21. peatükist. 

Emadepäeval tehtud perepilte laekus nii Narvast, 
Saaremaalt, Võrust, Ruusmäelt kui ka Pärnust. Laste 
loominguvõistluse töid ja emadepäeval tehtud fotosid 
saab vaadata Eesti Metodisti Kiriku Facebooki lehelt. 


MARJANA LUIST 


(33 1 


J. Puskai kirjutab Kristliku Kaitsja kolmes järjestikuses numbris pühapäeva- 


kooli tööst. 


TEADMISEKS 


“Vähese valiku tõttu ei saa meie nõuda õpetajatelt kõike vajalikke oma- 
dusi, kuid mõndagi võiks siiski silmas pidada alltoodud näpunäidetest. Nagu 
Südamlikusuelu, mis tähendab, et iga ppkooli õpetaja peab olemauue 
stisündinudinimene, tal peab olema teadmine, et ta on Jumala laps.” 

Järgmises ajakirja numbris jätkab ta: ,,On imestamisväärne, et kõik usk- 
konnad oma ringkondades seda ei nõua. Muidugi on ju hea, kui ppkooli- 
õpetaja on haritud, usumeelne ja agar oma õpetamises, kuid siiski süda on 
uuendamata, ei kõlba ta ometi, ennemini võetagu siis see, kellel pole ei nii- 
suurt haridust. /... / Mis ei tähenda, et ,,Põhjalik Piibli tundmine” ei võiks olla 
eelduseks: ,, Jumala sõna põhjalikuks tundmaõppimiseks on vaja Piiblit jär- 
jekindlalt lugeda, uurida, võrrelda peatükke ja mõisteid ning õpe- 
tust. Ppkooliõpetaja, kes hoolas selles töös, võib varsti näha õnnistusrikkaid 
tulemusi.” 


Kristlik Kaitsja, juuli, august-september, oktoober 1931 

PÜHAPÄEVAKOOLI - 
TEGELASTELE! 


Lauluraamatuid püüdkem 
muretseda oma — pp.kooli- 
dele, ja neid müüa lastevane- 
matele, sest laulu läbi 
vajuvad kallimad õpetused 
ja tunded laste hinge, aga 
kuidas peavad nad laulma 
kui neil ei ole raamatuid. 


Kristlik Kaitsja, 
november 1931 


Foto: EMK 


Metonoored karantiinis 
üheskoos Jumalaga 


»Iervitan teid kõiki meie kiriku 
noorte poolt ja annan teada, et 
meiega on kõik hästi“, nii alustasin 
ma Facebookis jagatavat noortejuhi 
tervitust. 

Kuigi eriolukorra alguses oli 
suur segadus, hüppasime suhte- 
liselt kiiresti toimkonnaga tundma- 
tus kohas vette ja alustasime üle- 
eestiliste noortekatega internetis. 

Noortetoimkonna liikmed ja- 
gavad oma mõtteid eriolukorra 
aegse noortetöö kohta: 


Maria: Noored ei lasknud ennast 
kokkusaamise piirangutest heidu- 
tada. Saime kokku Zoomi vahen- 
dusel ja korraldasime seal oma 
noortekaid ikka edasi. Saime kuu- 
lata põnevaid sõnumeid Robert 
Tšerenkovi, Gunnar Kotieseni ja 
meie oma armsa Ele Paju poolt. 
Samuti saime aega võtta Jumala 
ülistamiseks ja mängisime koos eri- 
nevaid mänge. Noorte lemmikuks 
olid kodust asjade otsimise mäng, 
Kahootid (internetis mängitavad 
viktoriinid) ja ka rollimängud. 
Naerda saime kõvasti ja isegi, kui 
kokku ei saanud, siis saime ikka üks- 
teise eluga kursis olla ja üksteist jul- 
gustada! 

Lisaks noortekatele viisime läbi 
ka mitu väljakutset, kus noored 
said end proovile panna. Aren- 


dades oma olemasolevaid oskusi 
(pilli- või keeleõpe, kokakunst, 
tants ja sport) või õppides uusi 
(maalimine tee ja kohviga, paberist 
volditud sõna METONOORED) ja 
neid siis ka hiljem Facebooki kaudu 
teistega jagades kas videode või 
piltide kaudu. See on tõeliselt häm- 
mastav, milline on noorte loovus 
(porgandikoogi küpsetamine koos 
hispaaniakeelsete kommentaari- 
dega, vms). Lisaks oleme nende 
põnevate videode kaudu näinud 
noorte huumorit, isikupära (lõbus 
video õhupalliloomade meisterda- 
misest) ja valmisolekut vaeva näha 
(julgustav kiri koos kirjakohtadega 
politseile või kiirabile sel raskel 
ajal). Südantsoojendav oli ka toim- 
konnaliikmete valmisolek ja spon- 
taansus noortega aega veeta. Niisiis 
üllataski Maris mitmel korral noo- 
ri, kutsudes neid kokku lihtsalt 
hängima ja mängima. 


Maris: Selleks, et mäng oleks lõ- 
busam, mängisime mänge, olles 
samal ajal koos Zoomi keskkonnas, 
et naeratavad näod ja emotsioonid 
jõuaks iga nooreni, kes on igatse- 
nud seda ühist aega. 


Ele: Käisin ka ise uudistamas, osa- 
lesin ja jälgisin kõrvalt metonoorte 
tegevust. See töötas, see oli just see, 


Oskuste väljakutse. Maria Tamm — õhupalliloomade meisterdaja. 


TÖÖVALDKONNAD 


mida igatseb noor tänases kriisis: 
saada kokku, teha midagi põnevat, 
panna ennast proovile ja võima- 
lusel naerda nii enda kui teiste üle. 
Meenub eriliselt Kärdi imestus: 
»Ma nii igatsesin ja ei uskunud, et 
te korraldate kevadlaagri kooliva- 
heajal. Aga te tegite seda! See oli 
täiega lahe idee.“ 


Benjamin: Kevadlaager oli väga 
huvitav ja teistsugune. Eriliseks tegi 
selle see, et me olime kõik oma ko- 
dudes, kuid ometi olime kõik koos 
ja veetsime mõnusalt aega. Me kuu- 
lasime põnevaid, sisukaid ja teema- 
kohaseid ettekandeid Jana Tam- 
melt, Taavet Taimlalt ja Naatan 
Hollmanilt, mille üle saime hiljem 
ka Wesley gruppides arutleda. 
Lisaks oli mängudeõhtu ja põnev 
noortekas koos Gunnar Kotie- 
seniga. 


Urmas: Noored on väga erinevad ja 
andekad. Kõik, mis on toimund 
eriolukorra ajal, on toimunud 
ainult online'is. See on tõstnud esile 
inimesed, kes enne eriolukorda olid 
vaiksed ja varjus. Olen avastanud 
andekaid noori, keda pole varem 
märganud. Ka vastupidist muutust 
olen märganud. Eks meie seas ole 
nii introverte kui ka ekstraverte, see 
tõestab veelkord, et metonoored on 
ägedad. Ja mis peamine — meto- 
noori ei peata ei eriolukord ega 
karantiin (Rm 8:28). 


Jane: Tore oli näha, et oskuste väl- 
jakutsel arendasid nii paljud ini- 
mesed enda oskusi või alustasid 
uue õppimist. Sellest võtsid osa nii 


; meie metonoored kui ka noored 


väljastpoolt. 


Ele: Noortega ja Jumalaga ei ole ku- 
nagi igav, koos lähme läbi ka kõige 
raskematest kriisidest, teenides 
üksteist ja usaldades Jumalat. Õp- 
pisin koos metonoortega nägema 
enam olemasoleva hetke võimalusi, 
navigeerides Püha Vaimu juhti- 
misel Jumala abiga läbi Eestimaa 
kriisiaja. 
Mõtted koondas kokku 
EMK noortejuht ELE PAJU 

LAIAST MAAILMAST 


Viiruse ravi otsingutel 


Ajakirja Koduteel endise toi- 
metaja Kärt Jänes-Kapi poeg 
Jürgen Jänes uurib Camb- 
ridge'i ülikoolis järeldoktoran- 
dina ravimite toimemehha- 
nisme. Allolevas artiklis annab 
ta lühiülevaate COVID-19 vas- 
tase ravi otsingutest. 


Pärgviiruse (ehk koroonaviiruse - 
toimetus) vastase ravimi otsingutel 
on nüüdseks läbi viidud või läbi 
viimisel 1093 kliinilist uuringut. 
Mõnedes uuringutes on täheldatud 
teatud viirusevastast mõju, kuid 
tugeva toimega ravimeid siiamaani 
leitud ei ole. 


Aprilli lõpu seisuga on uurimise 
all vähemalt 78 vaktsiinikandidaati. 
Kõige optimistlikumate hinnan- 
gute kohaselt võiks mõni nendest 
valmis saada 2021. aasta alguses. 
Võrdluseks: seni on kõige kiiremini 
välja töötatud vaktsiin Ebola viiru- 
se vastu — viie aastaga, tavaliselt on 
vaktsiini väljatöötamise peale ku- 
lunud vähemalt 10 aastat. 

Teadmised uue pärgviiruse koh- 
ta on kogunenud oluliselt kiiremini 
kui varasemalt. Näiteks 2002. aasta 
novembris alanud SARS'i pandee- 
mia ajal kulus haigust põhjustava 
viiruse kindlakstegemiseks ligi- 
kaudu viis kuud. COVID-19 pan- 


Foto: Unsplash 


Foto: erakogu 


deemia esimese viie nädalaga 
sekveneeriti juba viiruse genoom. 
Seetõttu saab mõned ravimi- ja 
vaktsiiniarenduse etapid teha seni- 
sest kiiremini. 

Varasem kogemus vihjab, et 
COVID-19 viirus võib hakata levi- 
ma hooajaliste lainetena. Osa iga- 
aastastest tavapärastest külmetus- 
haigustest põhjustavad neli ,,hari- 
likku“, inimeste vahel püsivas ring- 
luses olevat pärgviirust (HKU1, 
NL63, OC43 ja 229E). Kõigi nelja 
viiruse levik Eesti laiuskraadidel on 
madal suvel ja sügisel ning äge- 
neb uuesti talvekuudel. Ravimi- ja 
vaktsiiniotsingutest = sõltumatult 
pidurdavad COVID-19 levikut käte 
pesemine, liikumispiirangud (2+2 
reegel) ning maski kandmine. 


JÜRGEN JÄNES 


OIKUMEENILISTEST SUHETEST KIRIKU ALGUSAASTATEL 


»Kristlik Kaitsja“ tahab jääda tuleval aastal endisele alusele, 
et külvata uskkondade seas vennalikku armastust ja üksteise 
mõistmist. Kitsarinnalistel vaielustel ja üksikute uskkon- 
dade ülistamisel ning teiste mahategemisel ei ole ruu- 
mi , Kristliku Kaitsja“ veergudel. Tema väljaandjad usuvad 
ühteainust Püha Risti kogudust mille liikmed siin maapeal 
kuuluvad küll mitmesugustesse usunimedesse, kuid kes tun- 
nevad siiski endid olevat üks Jeesuse Kristuse armastuse 
läbi. ,, Kristlik Kaitsja“ eesmärk on neid õpetada üksteise 
tundmisele ja vennalikule armastusele, et nad võiksid 
Issanda jälletulemisel Tema ette seisma jääda ilma vigadeta 
ja kortsudeta. /.../ Ole sina üks nendest, kes ,, Kristlik Kaits- 
ja” tellimisega ja levitamisega aitab külvata üksmeelt ja 
armastust selle ühe Püha Ristikoguduse liikmete hulgas. 


Kristlik Kaitsja kirjeldab Ed. Raua muljeid 
Soome reisist, mille eesmärk oli osa võt- 
ta ,,E.L.“ (Epworth Liiga — toimetus) kon- 
verentsist Viiburis 25.—28. juulil. Artikkel 
kirjeldab detailselt reisimuljeid Soome 
eri paikadest. Artiklis olnud huvitav tähe- 
lepanek soomlaste kohta: 

“Soome rahvas ei aja taga uhkust ega 
edevust, kuid seejuures on nad puhtad ja 
korralikud. Puhtus on eeskujulik ka kõige 
vaesemates majades. Nad on hoidnud 
alal ka oma hingepuhtuse; usk ja jumala- 
kartus on Soomes palju kõrgemal kui 
Eestis. Rännates linnades, alevites, küla- 


(Toimetus) 


Kristlik Kaitsja, november 1931 

des, raudteerongides ja autobussides ei 
näinud ma ühtki värvitud naisterahvast.” 


Kristlik Kaitsja, august-september 1935 


Riigist ja kirikust eriolukorras 


Tagasivaates on äärmiselt olu- 
line olla Jumalale tänulik, et 
koroonakriisi puhkemisest 
alates on meie Eesti riik pan- 
nud konkreetselt tähele ka 
kirikuid ning kristlaskonna 
vajadusi. 


Olgem seejuures tänulikud ka 
konkreetsete ministrite eest meie 
valitsuse ridades, eriti rahvastiku- 
ministri Riina Solmani ja peami- 
nistri Jüri Ratase eest. Jumal õnnis- 
tagu neid. 

Kohe eriolukorra kehtestamise 
järel kutsus rahvastikuminister Rii- 
na Solman 13. märtsil kokku Kiri- 
kute Nõukogu, et arutada ühiselt 
kirikutele kehtestatavaid juhiseid. 
Vastav pressiteade tõdes, et ,,kiriku- 
tel ja teistel usulistel ühendustel on 
suur roll meelerahu ja kindluse 
loomisel praegustel ärevatel aega- 
del. Seetõttu on eriti oluline, et 
kirikutesse tulevad inimesed hooli- 
vad enda ja teiste tervisest ning 
hoiduvad rahvarohketest kogune- 
mistest.“ Samal õhtul olid kiriku- 
juhtidega kooskõlastatud juhised 
üleval Siseministeeriumi veebilehel 
ning EKN-i liikmeskirikute kogu- 
dustele laiali saadetud. Pühapäev, 
15. märts 2020 jääb kirikulukku eri- 
lise pühapäevana, mil Eestimaa 
kirikutes füüsiliselt jumalateenis- 
tuseks ei kogunetud, kuigi juba 
mitmed kogudused pidasid oma 
esimese ,,veebijumalateenistuse“. 
Piirangute kõrval jumalateenistus- 
tele ja muudele kogunemistele anti 
aga ametlik luba, et ,kirikud ja 
muud palve- ja pühakojad... või- 
vad jääda isiklikeks külastusteks 
avatuks“. 

Alates 18. märtsist avati hoolde- 
kodude ja haiglate patsientide, nen- 
de lähedaste ning personali jaoks 
võimalus saada telefonitsi hinge- 
hoidlikku abi ja erijuhtudel ka isik- 
likult kaplaniga kohtuda. Üks 


koroonast tingitud kopsupõletiku 
tõttu kunstlikku koomasse viidud 
noor mees, kes aegamööda tead- 
vusele ja ellu tagasi tuli, jagas oma 
kaplaniga kohtumise kogemust 
suure vaimustusega, kuigi ta pol- 
nud kristlane. Tema sõnul oli olu- 
korras, kus kõik hooldajad ja arstid 
oma maskides ja kaitseülikondades 
üksnes kiirustades tulid ja läksid ja 
tegid oma tööd, tohutuks kont- 
rastiks rahulik, südamlik kaplan, 
kes võttis tema jaoks aega terve 
tunni, vestles temaga ning julgustas 
teda. 

19. märtsil saatis peaminister 
Jüri Ratas kirja EKN-i liikmes- 
kirikutele ja kogudustele, väljen- 
dades oma erilist tänu toetuse ja 
eestpalvete eest: ,Olen tänulik kõigi 
teie palvete ja eestpalvete eest, mil- 
les olete seni kõigi meie peale mõel- 
nud ning palun, et ühineksite neis 
kõigi Eestimaa inimeste tervise 
pärast ka edaspidi.“ 

Rahvastikuminister Riina Sol- 
mani ettepanekul nõustus ERR 
alates 22. märtsist ETV2 kanalil 
edastama pühapäeviti , Püha päeva 
palvust“. Seda pooltundi sisustasid 
igal pühapäeval erinevad EKN-i 
kirikud (alates 29. märtsist oli ka 
venekeelne palvus nähtav, ETV+ 
kanalil). 

Kui valitsus 27. aprillil 2020 
avaldas ametliku kriisist väljumise 
strateegia, oli selles eraldi punktina 
välja toodud ,,Jumalateenistusliku 
elu, sakramentide ja ametitalituste 
lubamine pühakodades.“ Ühtlasi 
anti teada, et ,, kogudused saavad 
sotsiaalse mõjuga tegevuste jätka- 
miseks ja majanduslike raskuste 
leevendamiseks toetust“ summas 2 
miljonit eurot ning selle jagamis- 
põhimõtted kehtestatakse valitsuse 
üldmääruse alusel rahvastikumi- 
nistri määrusega. 

Selle toetuse eest oleme taas 
suure tänu võlgu rahvastikuminis- 


ter Riina Solmanile, kes selgitas 
(pressiteadet tsiteerides): ,, Paljud 
inimesed on harjunud raskustes 
just kirikutest abi otsima. Kirikud 
ja kogudused pakuvad vaatamata 
eriolukorrale hingetuge ja abi, jät- 
kuvad hädavajalikud kombetalitu- 
sed, töötavad ka supiköögid ning 
jagatakse riide- ning toiduannetusi. 
Samas on kirikutel tavapäraste 
sissetulekute saamise võimalused 
olulisel määral ära langenud. Seega 
on igati mõistetav, et sarnaselt teiste 
sektoritega toetab riik ka usulisi 
ühendusi. Riigipoolse toetusega 
saavad kogudused katta sotsiaalsete 
tegevustega seonduvaid kulusid, et 
tagada eriolukorras inimestele abi.“ 
Pressiteade selgitab veel, et sotsio- 
loogiliste uuringute põhjal on ini- 
meste murede lahendamisel ees- 
liinil kirikud, kelle poole abi saa- 
miseks pöördutakse. 
Koroonapiirangud senistele töö- 
vormidele ning suhtlusviisidele, 
mis kirikute tööd oluliselt mõju- 
tavad, on nõudnud kiiret ülemi- 
nekut uutele suhtluskanalitele ja 
abistamisvõimalustele. — Paljudel 
suurematel kirikutel on üle Eesti 
koguduste võrgustikud, mis taga- 
vad ülemaalise toimimise ja koor- 
dineeritud tegevuse ka regionaal- 
sest aspektist. Veelkord ministrit 
tsiteerides: ,, Maakondades tegutse- 
vatesse siseturvalisuse nõukogu- 
desse on kaasatud vaimulikud, 
kohalikud kirikud ja kogudused, 
kes tegutsevad hingehoiu- ja sot- 
siaalvaldkonnas mitte ainult oma 
koguduse, vaid laiemalt kogukonna 
heaks. Hinnatud on hingehoiutöö 
kristlikes hoolekandeasutustes, tur- 
vakodudes, haiglates, kaplanaadi- 
töö kinnipidamisasutustes, polit- 
seis, kaitseväes, koolides, haiglates 
ja hoolekandeasutustes, kriminaal- 
preventsioon ning mitmesugune 
rehabilitatsioonitöö, samuti õppe- 
töö kristlikes haridusasutustes.“ 

LAIAST MAAILMAST 


LAIAST MAAILMAST 


Pressiteates 5. mail 2020, mil- 
lega anti luba alates 10. maist taas 
avalikke jumalateenistusi pidada, 
avaldas rahvastikuminister Solman 
heameelt, et valitsus toetas tema 
ettepanekut leevendada piiranguid 
Eesti religioossele kogukonnale, 
öeldes: ,,Eriolukorra piirangute esi- 
meste leevenduste hulka kuulub ka 
avalike jumalateenistuste lubamine. 
Pean seda praegust olukorda arves- 
tades ülimalt asjakohaseks ning 
mul on hea meel, et riik arvestab 
usklike vajadustega.“ Ta lisas ka, et 


Eesti Kirikute Nõukogu ja konfes- 
sioonide juhid ,,on olnud valitsu- 
sele head koostööpartnerid ning 
seadusekuulekad piirangute järgi- 
jad. Kohe, kui eriolukord välja kuu- 
lutati, viisime koostöös kõigi kon- 
fessiooni juhtidega ööpäeva jook- 
sul sisse muudatused, et vältida 
nakkuse levikut kirikute ja kogu- 
duste kaudu. Vaatamata eriolukor- 
rale jätkati endiselt isikukaitse- 
vahendeid kasutades hingehoiu ja 
teiste sotsiaalhoolekandetegevus- 
tega. Lisaks jätkusid kõik hädavaja- 


EMK eriolukorra ajal 


COVID-19 viirusest põhjusta- 
tud eriolukord Eestis, mis 
kehtis 12. märtsist 17. maini 
2020, avaldas olulist mõju ka 
Eesti Metodisti Kirikule. 


Et viirus ei saaks edasi levida, keh- 
testati riigis kogunemiste keeld, 
mistõttu jäid kogudustes ära ju- 
malateenistused, Piibli- ja palve- 
tunnid, noorteüritused, püha- 
päevakoolitunnid, osadusgruppide 
kogunemised ja muud sündmused. 
Mitmed kogudused leidsid kiirelt 
uusi lahendusi koguduseliikmete 
teenimiseks. Paljude koguduste 
uksed oli avatud inimeste indivi- 
duaalseks teenimiseks. Mitmete 
pastorite peamiseks töövahendiks 
sai telefon, et koguduseliikmetega 
ühendust hoida. Oli kogudusi, kus 
hakati regulaarselt koguduseliik- 
metele kirju ja jutlusi nii postkas- 
tidesse viima kui ka e-maili teel 
saatma. Tallinna, Pärnu ja Võru 
kogudused alustasid jumalateenis- 
tuste ülekannetega Youtube'i kesk- 
konnas, Haapsalu kogudus jätkas 
neid ning Tartu ja Rakvere kogu- 
dused alustasid oma jutluste salves- 
tuste postitamist sotsiaalmeediasse. 

Ka osadusgrupid ja piiblitunnid 
kolisid internetti. Peamiseks ,,ko- 
gunemisvahendiks“ sai Zoomi 
keskkond. Seal peeti nii pastorite 
nõupidamisi, piiblitunde, palvusi 
kui ka jumalateenistusi. Veebikesk- 
semad lahendused sundisid mit- 
meid kogudusi oma mugavus- 
tsoonist välja astuma ja tehnilisi 
lahendusi ära õppima. Mitmed 
kogudused tunnistasid, et nende 
veebiteenistuste vaatajaskond oli 
palju suurem kui pühapäevastel 
jumalateenistustel kirikuskäijate 
arv enne eriolukorda. 

Ka laste- ja noortetöö kolisid in- 
ternetti. Noored korraldasid Zoom- 
noortekaid ning Tallinna vene- 
keelse koguduse lastetöö tiim hak- 
kas tootma põnevaid lastesaateid, 
mida interneti teel levitati. 

Eriolukorra tõttu tuli osa üritusi 
ära jätta või edasi lükata. Märtsikuu 
lõpus Kuressaares toimuma pida- 
nud vaimulike õppe- ja osaduspäe- 
vad koos Vassili Tähe sünniaasta- 
päeva tähistamisega jäid ära, sest 
Saaremaa kui koroonaviiruse epi- 
tsenter pandi , lukku“ ning kogune- 
miste keelu tõttu ei saanud pla- 
neeritud sündmusi korraldada ka 


likud kombetalitused, näiteks ma- 
tusetalitused ja diakooniatööd.“ 

6. mail toimunud valitsuse pres- 
sikonverentsil ütles peaminister 
Jüri Ratas: , Oleme jõudnud viiruse 
leevendusfaasi ja me oleme suut- 
nud ikkagi tagada seda, et sellist 
suurt puhangut Eestis tänu Juma- 
lale siiamaani toimunud ei ole.“ 


Ülevaate kriisiaegsest riigi ja kiriku 
suhtlusest koostas MEELI TANKLER 


mujal. Edasi lükati Ühinenud Me- 
todisti Kiriku Peakonverents, Eesti 
Sõprade kohtumine Ameerika 
Ühendriikides, EMK aastakonve- 
rents, EMK ajakirjanduse juubeli- 
pidustus, Vassili Tähe eluloo- 
raamatu esitlus ja mitmed muud 
sündmused. 

Seoses COVID-19 viiruse levi- 
kuga kutsus EMK superintendent 
Robert Tšerenkov Eestimaa meto- 
diste üles märtsi viimasel seitsmel 
päeval palveks ja paastuks meie 
maa ja rahva eest. EMK vaimulikud 
üle Eesti jagasid seitsme päeva 
jooksul videotervituste vahendusel 
oma mõtteid, tuginedes kirjakohale 
2Aj 7:14: ,ja kui siis minu rahvas, 
kellele on pandud minu nimi, 
alandab ennast ja nad palvetavad ja 
otsivad minu palet ning pöörduvad 
oma kurjadelt teedelt, siis ma kuu- 
len taevast ja annan andeks nende 
patu ning säästan (tervendan) nen- 
de maa.“ 

Videod on järelvaadatavad 
kodulehel www.metodistikirik.ee. 


MARJANA LUIST 


EMK õnnitleb 


12. mai 1955, Heli Henno (65) 

17. mai 1950, Juri Tšerenkov (70) 

20. mai 1979, Robert Tšerenkov, superintendent 
18. mai 1975, Dmitri Semjonov (45) 
28. mai 1955, Viktor Batšinski (65) 

6. juuni 1980, Mihhail Batšinski (40) 
6. juuni 1970, Andrei Spiridenko (50) 
7. juuni 1955, Johannes Kakko (65) 
26. juuni 1980, Ele Paju (40) 

7. juuli 1975, Eivin Toodo (45) 

31. juuli 1955, Inna Välja (65) 


Koguduste aastapäevad 


12. juuli 1995, Aseri kogudus (25) 

25. juuli 1910, Reeküla kogudus (110) 

11. august 1960, Ruusmäe kogudus (60) 
19. august 2000, Viitka kogudus (20) 

26. august 1910, Kuressaare kogudus (110) 


Sündmused 


6.—9. augustil toimub EMK suvekonverents 


5.—7. juunile planeeritud EMK aastakonverents 
lükkub edasi 28.—30. augustile 2020. 


21. märtsil Kuressaares toimuma pidanud Vassili 
Tähe elu ja tegevust kajastava raamatu esitlus 
toimub aastakonverentsi raames. 


7. juunil toimuma pidanud EMK ajakirjanduse 
juubeliüritus toimub 30. augustil 2020 Tallinnas. 


Koduteel tänab 


Eesti Kirikute Nõukogu toetuse eest ajakirja 
Koduteel kirjastamiseks. 


EESTI METODISTI KIRIKU 


SU VEKONVERENTS 


6—9. AUGUST 2020 


(a Eesti Metodisti Kirik 


TÄHTPÄEVAD 


Käesoleval aastal möödub metodisti kiriku 
üle-eestilise AJAKIRJA ILMUMISEST 


100 aastat! 


Esimene ajakiri kandis nimetust Kristlik Kaitsja. 
Nõukogude ajal ajakirja väljaandmine katkes. 


1990. aastast hakkas taas ilmuma EMK ajakiri, 
mille nimeks valiti Saaremaa metodisti koguduste 
1930. aastate ajakirja järgi Koduteel. 

Käesoleval aastal möödub EMK üle-eestilise 


AJAKIRJA TAASILMUMISEST 


30 aastat! 


Juubelite tähistamiseks toimub 


30. augustil 2020 
Tallinna metodisti kirikus 
JUUBELISÜNDMUS. 


Päev algab EMK aastakonverentsi ja 

Tallinna koguduse ühise jumalateenistusega ning 
jätkub pärast lõunasööki juubelisündmusega. 
Täpsem info sündmuse kohta ilmub kodulehel 
www.metodistikirik.ee. 

